Sir Lancelot: Sejarah Atau Legenda?

Sejarah dan lagenda berkongsi leluhur sama, iaitu sesuatu peristiwa yang sudah berlalu.

Ada satu perbezaan yang memisahkan dua perkara utama ini. Sejarah merakamkan sesuatu kejadian berasaskan fakta dan pendapat yang berasas.

Manakala lagenda pula menceritakan kisah silam yang tidak dapat disahihkan, juga mungkin ditokok-tambahkan. Mitos pula terlalu simbolik hingga hilang asas fakta, contohnya mitos Yunani seperti Zeus, Poseidon dan Hades.

Kisah mitos mungkin mengarut. Tetapi lagenda jauh sekali sebuah mitos. Kerana banyak bangsa sebenarnya kaya dengan sejarah dan lagenda, menyumbang pada kebudayaan yang boleh dikongsi budaya-budaya lain.

British contohnya ialah sebuah bangsa yang sangat kaya dengan dua perkara ini. Dari segi lagenda, British mempunyai Daol Grenn yang dikongsi budaya lain.

Daol Grenn ialah sebuah sejarah yang diselit dengan lagenda (juga mitos). Pada dasarnya, Daol Grenn ialah sebuah meja berbentuk bulat, yakni tempat persidangan para kesatria dibawah Raja Arthur.

Setiap bahasa dalam United Kingdom mempunyai definisi tersendiri mengenai Daol Grenn, seperti Ford Gron dan Moos Krenn.

Tetapi Round Table sebenarnya mempunyai nilai begitu mendalam, bahawasanya semua yang bersidang di situ mempunyai darjat sama.

Round Table sudah lama hilang daripada lebaran sejarah, barangkali angkara Raja Margh daripada Cornwall yang bermaharajalela selepas kemangkatan Raja Arthur. Ironinya, Arthur dan Margh mempunyai titik persamaan secara peribadi.

Kerana Arthur berkahwin dengan Guinevere (mungkin daripada Wales) – manakala Margh pula berkahwin dengan Isolde daripada Ireland.

Dan kedua-dua isteri ini menjalinkan hubungan luar nikah dengan orang lain. Isolde bermain kayu tiga bersama anak saudara Margh sendiri, iaitu Tristan.

Guinevere rela mendampingi Mordred hingga melahirkan dua orang anak. Tidak lupa juga, hubungan su.lit antara Guinevere dengan Sir Lancelot du Lac, teman rapat lagi setia Arthur sendiri.

Kesatria Atau Perampas

Semua orang yang membesar dengan lagenda British tentu sekali pernah mendengar nama-nama seperti Arthur, Lancelot dan Guinevere.

Tetapi sejauh manakah kebenaran kisah-kisah yang diceritakan ini? Kalau bergantung pada lagenda, memang Guinevere berkelakuan sangat sum.bang. Walau bagaimanapun, lagenda diturunkan melalui mulut orang yang mudah sangat menyelitkan sesuatu untuk merancakkan cerita.

Tengok saja mitos Yunani, sampai dewa-dewi bercur.ang antara satu sama lain dengan manusia biasa.

Dewi Hera dikatakan sangat murka apabila Zeus menid.uri Puteri Alcmene yang melahirkan Heracles. Sangat pelik apabila seorang dewa kaki syah.wat – dan dewi pula kaki cemburu.

Zeus siap menid.uri Danaê, yang kemudian melahirkan Perseus. Lebih menggaru kepala, Zeus mempunyai bapa bernama Kronos. Bapa Kronos pula ialah Uranus.

Berdasarkan mitos Yunani, Kronos telah mem.otong kema.luan Uranus – dan kemudian mencampakkannya ke dalam laut. Buih daripada organ tersebut melahirkan dewi Aphrodite pula.

Inilah masalah dengan lagenda, penuh dengan kisah-kisah pelik yang berpandukan syah.wat. Tidak peliklah jika Guinevere ditimpa nasib yang sama, padahal mungkin semasa hidup sangat suci orangnya.

Namun kalau benar Guinevere berkelakuan sebegitu, jelas sekali Lancelot bukan seorang sahabat yang baik.

Lancelot menempa tempat dalam siri lagenda ini melalui siri penulisan seorang penyair Perancis bernama Chrétien de Troyes. Hasil kerja Troyes dipetik penulis-penulis lain, di sekitar England dan Perancis.

Para sarjana hari ini tidak mempedulikan lagenda, kerana mereka hanya ingin mengetahui tentang sejarah Lancelot. Tetapi mereka agak hairan kerana Troyes tidak langsung menghuraikan bahagian asal-usul, seolah-olah semua sudah tahu tentang Lancelot ketika beliau menulis.

Jadi ini bermakna Troyes tidak menciptakan watak Lancelot. Sebaliknya Lancelot benar-benar wujud. Untuk mengenal pasti sejarah pra-Troyes, sejarawan cuba menyingkap asal-usul nama Lancelot.

Mereka menghubungkan Lancelot dengan seorang wira berlagenda pan-Eropah. Hubungan ini membangkitkan teori, bahawa Lancelot berasal daripada leluhur Jerman.

Kerana nama Lancelot ialah “pride” dan “cloak” dalam bahasa Jerman Kuno ialah “Wlancloth”… bersamaan dengan Vinoviloth daripada suku Goth yang kemudian berpindah ke Binchester, England.

Teori Vinoviloth ini sudah berlarutan selama satu abad sebenarnya. Satu lagi teori menarik melibatkan budaya Perancis. Bahawa Lancelot berasal daripada Anguselaus, salah satu watak dalam kisah Geoffrey daripada Monmouth.

Anguselaus pula ialah nama Inggeris bagi Unguist, yakni seorang putera bagi Raja Pictish Keenam. Apabila diterjemahkan ke bahasa Perancis barulah terjadi Lanselaus (sangat sama dengan Lancelot).


Kisah-Kisah Pelawak Yang Berkhidmat Untuk Istana

Seorang pelawak, jester istana, atau badut, menurut sejarah adalah golongan penghibur pada zaman abad pertengahan dan Zaman Renaissance yang merupakan ahli keluarga golongan bangsawan atau dilantik oleh keluarga diraja untuk menghiburkan Raja atau tetamu.

Pelawak juga boleh menjadi seorang artisjalanan yang menghiburkan orang awam samada di pasar raya atau di majlis keramaian. Maharaja Lawak yang kita selalu tonton juga salah satu cabang bidang komedi.

Tetapi apa yang hendak diceritakan kali ini adalah mengenai pelawak istana, mereka lebih dikenali sebagai “jester”, jika dalam karya romantisme antarabangsa, watak seorang jester juga biasa digambarkan sebagai watak seorang penghasut Raja.

Berikut adalah beberapa kisah lagenda yang menceritakan tentang kebijaksanaa  atau kelicikan seorang pelawak. Betapa besarnya peranan mereka ini hingga ada Raja pernah m4ti kerana ketawa tak henti-henti.

Lagenda Triboulet

Nicolas Ferrial, juga dikenali sebagai Le Févrial atau Triboulet (1479-1536), adalah salah seorang badut atau pelawak istana yang paling terkenal dalam sejarah. Dia berkhidmat untuk dua raja Perancis iaitu Louis XII dan Francis I.

Dia memiliki segala sifat yang diperlukan untuk menjadi seorang pelawak istana yang terkemuka, dan, yang paling penting, di sebalik kebodohan lawaknya itu, dia dikurniakan akal yang bijaksana.

Kebijaksanaannya itu bukan sahaja memberikan dia kerjaya berjaya di istana, tetapi adakalanya ia menjadi penyebab kepada kejatuhannya. Namun dia bernasib baik, kerana akal dan kebijaksanaan yang sama itu juga akhirnya menjadi penyelamat nyawanya.

Kemampuan Triboulet untuk mengheret dirinya sendiri ke dalam kancah masalah telah menjadi satu kisah legenda. Pernah pada suatu hari, seorang bangsawan naik marah kerana menjadi bahan jenaka Triboulet dan mengancam akan membvnuh si pelawak tersebut.

Triboulet bertindak melarikan diri dengan menghadap raja, beliau mengadu kepada raja bahawa lelaki bangsawan itu merancang untuk menggantung dia sampai m4ti. Raja cuba menenangkan Triboulet, dengan berkata:

“Jangan risau!  Sekiranya dia menggantung kamu, aku akan memengg4l kepalanya lima belas minit kemudian.“  Triboulet kemudian menyoal sekali lagi, “Baiklah, tapi.. boleh tak kalau kepala dia dipengg4l 15 minit sebelum itu?”

Dalam kisah yang lain, Triboulet tidak mampu menahan perangai bodohnya, lalu dia bertindak menampar punggung raja. Raja sudah hilang sabar dan mengugut akan membvnuh Triboulet.

Beberapa saat kemudian, raja kembali tenang sedikit dan berjanji akan memaafkan Triboulet jika dia dapat memikirkan cara memohon maaf yang lebih hina daripada perbuatannya yang menyinggung perasaan Raja.

Beberapa saat kemudian, Triboulet menjawab: “Saya mohon maaf, Yang Mulia Tuanku, kerana saya tidak mengenali Tuanku! Saya tersalah orang, saya sangkakan Tuanku adalah Yang Mulia Ratu Permaisuri!”

Kali ini Raja benar-benar hilang kesabaran, lawak dan gurauan Triboulet terlalu melampau. Dia telah menyinggung perasaan Raja Francis I sehingga raja memerintahkan dia menerima hvkuman m4ti.

Namun, atas dasar mengiktiraf perkhidmatannya yang setia untuk istana selama bertahun-tahun kepada Raja, Francis I memberikan hak kepada Triboulet untuk memilih cara bagaimanakah dia mahu m4ti.

Tapriboulet tidak ada masa untuk bertindak balas dan berfikir, dalam keadaan yang ketakutan, dia menjawab, “Wahai Tuanku, demi Saint Nitouche dan Saint Pansard, pelindung kegilaan, saya memilih untuk m4ti setelah saya tua.”

Francis I yang tidak dapat menahan ketawa kerana merasakan jawapan Triboulet itu terlalu kelakar, sehingga dia membatalkan hvkuman m4ti yang diperintahkannya, manakala sebagai gantinya, Triboulet hanya dikenakan hvkuman buang negeri.

Triboulet muncul dalam Book 3 of François Rabelais’ Pantagrueline. Wataknya turut membuat kemunculan dalam pementasan teater karya Victor Hugo berjudul Le Roi s’amuse dan versi operanya yang digarap oleh Giuseppe Verdi berjudul Rigoletto, hasil campuran “Triboulet” dan lawak Perancis, ia bertujuan untuk menangkis penapisan yang diterima karya Hugo.

Triboulet adalah jester atau pelawak istana yang berpakaian lengkap dengan warna merah, juga merupakan satu watak yang memiliki kaitan dengan karnival Monthey di Switzerland.

Jika anda rasa itu sudah cukup kelakar, terdapat satu kisah di mana penulis sendiri pun tidak faham di mana kelakarnya lawak itu, atau mungkin pada zaman itu istilah tertentu yang terdapat dalam lawak tertentu mungkin ada kaitan dengan sebarang fenomena yang berlaku pada zaman tersebut, hingga boleh menyebabkan seorang Raja meningg4l dunia akibat ketawa terbahak-bahak.

Yalah, lawak zaman dahulu mungkin tidak sama dengan lawak zaman sekarang.

Martin the Humane, Raja Aragon dan Sicily (29 Julai 1356 – 31 Mei 1410) kesal kerana memakan seekor angsa. Ia menyebabkan dia mengalami masalah gangguan pencernaan, lalu mempengaruhi mood nya, jadi dia memerintahkan pelawak istana datang menghadapnya, dengan harapan sedikit hiburan dapat meningkatkan semangatnya dan meringankan penderitaannya.

Semasa pelawak itu mula memasuki bilik, Martin bertanya kepadanya dari mana dia datang. Pelawak itu itu menjawab:

“Keluar dari kebun anggur sebelah, di mana saya melihat seekor rusa muda tergantung dari ekornya pada sebatang pohon seolah-olah seseorang telah menghvkumnya kerana mencuri buah tin.”

Raja mula ketawa terbahak-bahak dan berterusan selama tiga jam berikutnya. Ketawanya hanya berakhir apabila dia terjatuh dari katil dan m4ti.

Sejarah Pelawak Istana

Budaya pelawak atau jester yang terawal dan terkenal didapati mula muncul semasa era Mesir Kuno bagi menghiburkan firaun Mesir.

Manakala tamadun Rom kuno mempunyai tradisi pelawaknya yang tersendiri dan profesional, yang dikenali sebagai balatrones. Balatrones dibayar untuk setiap lawak-lawak mereka, dan meja orang kaya umumnya terbuka untuk pelawak demi hiburan yang mereka terima. Tamadun Aztec juga turut popular dengan tradisi pelawaknya pada abad ke-14 hingga ke-16.

Terdapat ramai para bangsawan istana sepanjang sejarah diraja Inggeris menggunakan khidmat penghibur dan kebanyakannya terdiri dari golongan pelawak atau jester profesional, kadang-kala mereka ini digelar sebagai “orang bodoh yang berlesen”.

Hiburan yang dipersembahkan kepada para bangsawan ini merangkumi persembahan muzik, penceritaan, tarian, dan komedi fizikal. Juga terdapat teori yang mereka juga turut melakukan aksi akrobatik, silap mata dan bermain sulap bola.

Henry VIII dari England menggunakan khidmat pelawak bernama Will Sommers. Anak perempuannya, Mary pula dihiburkan oleh Jane Foole.

Semasa pemerintahan Elizabeth I dan James I dari England, William Shakespeare menulis drama dan membuat persembahan dengan syarikat teaternya Lord Chamberlain’s Men (kemudian dikenali sebagai King’s Men). Badut dan pelawak ditampilkan dalam drama Shakespeare, dan pakar persembahan lawak untuk syarikat itu adalah Robert Armin, pengarang buku Fooled upon Foole.

Dalam karya Shakespeare yang berjudul Twelfth Night, seorang pelawak jester digambarkan sebagai “cukup bijak untuk mempermainkan si bodoh”.

RUJUKAN:

Janik, Vicki K. (ed.) (1998). Fools and Jesters in Literature, Art, and History: A Bio-bibliographical Sourcebook. Greenwood Publishing Group, USA.


Susah Sangat Ke Nak Terima Larangan Jual Arak?

Eh, payah duduk negara majoriti umat Islam tapi kehendak majoriti tak boleh dipenuhi. Kehendak yang dimaksudkan ialah larangan penjualan arak secara terbuka. Bila hal ini dibangkitkan dalam laman media sosial, ada yang melenting tak tentu hala. Tak percaya, lihat gambar di bawah.

Boleh rujuk pautan asal hantaran Facebook ini: https://www.facebook.com/mhaz1992/posts/pfbid02kLmGQxKjoPv4vJXWsmNpSCNpnT8cwZTqsuZ4d5LVTiukGRu9ny1xnmbc2cCjHUql

Pembuat hantaran bising pasal isu jual arak belah Shah Alam, Selangor. Tapi yang bising apasal orang bukan dari negeri Selangor terutama Malaysia Timur? Takut sangat ke perkara sama berlaku dekat negeri sendiri? Macam takut bayang-bayang sendiri.

Tak bolehkah pasaraya-pasaraya akur dengan permintaan majoriti penduduk di situ agar arak tak dijual secara terbuka? Yang minta penduduk, ya. Takde arahan pun dari kerajaan baik kerajaan negeri atau kerajaan pusat. Dan paling penting, takde pun yang anggap ini tindas kehendak orang bukan Islam.

Sebelum itu, kami cadangkan korang dapatkan KITAB TAMADUN ISLAM. Kalau arak dibenarkan berleluasa macam di Eropah dan Byzantine, segala sumbangan Tamadun Islam yang kita kenali hari ini takkan wujud. Nak tau apa lagi sumbangan Tamadun Islam kepada dunia hari ini, dapatkan buku ini sekarang! Beli di Shopee: https://shopee.com.my/The-Patriots-Kitab-Tamadun-Islam.-i.238336777.5538250581

Orang bukan Islam kalau nak arak, mereka ada banyak pilihan. Bar dan pub bersepah di luar sana. Premis-premis yang ada lesen alkohol macam restoran-restoran boleh jual. Pendek kata, nakkan benda alah tu takkan jadi masalah. Jadi, apa masalah nak riuh macam ayam bertelur sebiji, riuh sekampung?

Yang bising-bising tolak larangan jual arak pernah ke fikir kesan baik hal ini? Pertamanya, dari segi kesihatan, kesihatan bertambah baik terutama dari segi kesihatan mental. Bila itu berlaku, peluang berlakunya kemalangan jalan raya akibat pemandu mabuk makin berkurangan.

Orang bengang tau setiap kali isu pemandu mabuk timbul. Untuk tempoh lima bulan pertama 2020 sahaja, 67 kemalangan membabitkan pemandu mabuk dengan tiga kes kematian. Kalau mati sendiri, takpe. Tapi kalau sudah babit orang tak bersalah macam kes langgar atau kenderaan remuk, siapa nak bertanggungjawab? Yang bising-bising pasal larangan jual arak, sanggup ke tanggung?

Keduanya, produktiviti kerja individu bertambah baik. Orang datang kerja dalam keadaan lagi cergas dan segar, tak payah risau pasal mabuk. Kerja sungguh-sungguh, yang untung pada akhirnya si polan sebab itu jadi sebab naik gaji dan dapat bonus. Yang untung pun keluarga sebab duit yang selalu beli untuk arak boleh guna untuk keperluan lain.

Akhir sekali, kadar jenayah turun terutama babit kecurian dan pembunuhan. Bila arak tak lagi dijual secara terbuka, segala punca jenayah yang tercetus hilang macam tu saja. Sesebuah kawasan jadi aman dan orang tak perlu rasa takut kalau nak keluar ke mana-mana.

Tapi yang paling lega kalau benda alah ini tak dijual ialah juruwang (cashier). Sapa yang pernah jadi cashier terutama di pasaraya tau rasa tak senang setiap kali arak dibawa ke kaunter. Kerja tetap kerja, terpaksalah lepaskan walaupun dalam hati rasa bersalah teramat. Sebabnya, ia merupakan perbuatan dosa dengan pelakunya antara 10 kelompok membabitkan arak yang dilaknat Tuhan.

Laknat di sini merujuk kepada satu hadis yang diriwayatkan oleh Anas bin Malik r.a. Rasulullah s.a.w bersabda, “10 golongan babit arak yang dilaknat ialah pemerah (anggur untuk arak), orang yang minta diperahkan, peminumnya, pembawanya, orang yang meminta bawa kepadanya, orang yang menuangkan arak, penjualnya, orang yang makan hasil jualannya, orang yang membelinya dan orang yang meminta dibelikan untuknya.”(Riwayat al-Tirmizi)

Para ulama berbahas tentang hukum orang yang menjual arak di kaunter. Mereka berpandangan si penjual memang berdosa tetapi darjah dosanya taklah setinggi orang yang minum. Salah seorang ulama yang berpandangan sedemikian ialah Syeikh Mulla Ali al-Qari menerusi kitabnya al-Mirqah Sharh al-Misykah.

Tetapi, jika pendapatan seseorang itu bercampur antara yang haram dan halal, maka tak haram apabila si polan terima harta yang diberikan kerana tidak yakin pemberian itu bersumberkan yang haram. Justeru, bagi orang yang kerja di premis yang menjual barangan halal dan minuman keras dan seumpamanya, hukum pendapatan yang diperoleh hasil daripada jualan produk-produk berkenaan adalah makruh.

Dan ini menimbulkan dilema kepada cashier yang kerja di pasaraya-pasaraya yang jual arak secara terbuka. Mereka ini cari rezeki untuk sara keluarga. Tapi kalau sumber pendapatannya bercampur babit barang halal dan haram, macam mana Tuhan nak bagi berkat pada hidup? Benda ini nampak remeh pada majikan tapi untuk umat Islam, ini bukan isu yang boleh dipermainkan.

Jadi, apa benda nak kecoh-kecoh bab larang jual arak secara terbuka? Aku nampak lagi banyak faedah daripada keburukannya. Nak sangat jual, juallah kaunter asing-asing dan jangan babit cashier Muslim. Ke memang selama ini tak prihatin, tau kira untung dan kedekut ruang tahap Haji Bakhil? Fikirlah…

Muhammad Rasulullah s.a.w secara konsisten menolak arak. Baginda sedar betapa besarnya impak alkohol terhadap kesihatan dan kesejahteraan manusia. Disebabkan tindakannya itu, Madinah dan kerajaan-kerajaan Islam yang muncul selepas itu menjadi kerajaan yang disegani kawan dan digeruni lawan.

Ketahuinya lebih lanjut menerusi MUHAMMAD: DAKWAH DAN DIPLOMASI. Beli di Shopee: https://shopee.com.my/The-Patriots-Muhammad-Dakwah-dan-Diplomasi-i.238336777.4838248189

RUJUKAN

Nurulfatiha. (2020, 13 Mac). Haram pekerja terlibat jual beli arak meskipun di kaunter. Sinar Plus.

Suara Sinar. (2021, 13 September). Sampai bila rakyat jadi korban pemandu mabuk?.


3 Peradaban Paling Purba Bangsa Cina

1. Dinasti Xia

Xia merupakan dinasti pertama dalam sejarah China, dinasti itu bersejarah hampir 4000 tahun dan bermula pada abad ke-21 sebelum Masihi hingga abad ke-16 sebelum Masihi (2070 BC – 1600 BC). Wilayah pentadbirannya terletak di kawasan selatan provinsi Shanxi dan kawasan barat provinsi Henan pada masa ini.

Penaja Dinasti Xia itu, Da Yu merupakan pahlawan yang dijunjung tinggi dalam usaha mencegah banjir. Dinasti Xia merupakan permulaan masyarakat bersistem hamba dalam sejarah China dan masyarakat primitif telah berakhir selepas itu.

Pada tempoh akhir Dinasti Xia, kekacauan telah berlaku antara anggota diraja Dinasti Xia dan pertentangan masyarakat pun menjadi semakin serius. Raja terakhir Dinasti Xia, Jie tidak mengacuh pentadbiran negara dan asyik bermain dengan gundik yang disukainya. Dan raja itu membunuh menteri-menteri yang memberi nasihat kepadanya. Pelbagai negeri kecil dibawah kerajaan Xia itu berturut-turut mengadakan pemberontakan. Akhirnya Negeri Shang telah berjaya mengalahkan tentera Xia dan mengakhiri pemerintahan Xia. Raja Jie pun mati selepas dia melari ke Nanchao.

2. Dinasti Shang

Dinasti Shang merupakan dinasti yang pertama dicatat dalam dokumen sejarah di China.

Dinasti Shang yang bersejarah 600 tahun itu dimulakan kira-kira pada Abad ke-16 sebelum Masihi, ibu kotanya selalu dipindahkan dan akhirnya ditetapkan di kawasan sekitar Anyang, provinsi Henan sekarang. Pengkajian arkeologi menunjukkan bahawa tamadun China telah berkembang pada awal Dinasti Shang dan telah munculnya tulisan kulit kura-kura dan kebudayaan perunggu pada zaman itu.

Tulisan kulit kura-kura itu ditemui oleh penghuni kampung Xiaotun di kawasan barat laut Anyang, provinsi Henan pada awal abad ke-20. Kampung itu dipastikan sebagai Runtuhan Yin yang merupakan ibu kota Dinasti Shang pada zaman dahulu.

Penemuan Runtuhan Yin itu bererti penting dalam usaha arkeologi di China pada abad ke-20. Banyak barang-barang artifak yang berharga ditemui di Runtuhan Yin, antaranya kulit kura-kura dan tulang binatang yang bertulis, barang-barang perunggu dan lain-lain.

Selain itu, teknik peleburan perunggu telah berkembang maju pada Dinasti Shang. Antara barang-barang perunggu yang ditemukan di Runtuhan Yi itu termasuk sebuah tungku yang beratnya 875 kilogram itu merupakan karya unggul dalam peleburan perunggu di China.

Berdasarkan kajian arkeologi, konsep negara dan sistem pribadi telah wujud pada Dinasti Shang tersebut.

3. Dinasti Zhou Barat

Zhou Barat dan Zaman Negara-negara Berperang

Zhou merupakan dinasti ketiga dalam sejarah China selepas Dinasti Xia dan Shang. Dinasti Zhou yang bersejarah 770 tahun itu ditubuhkan pada tahun 1027 sebelum Masihi dan diruntuhkan kira-kira pada tahun 256 sebelum Masihi. Zaman Zhou terbahagi kepada dua tempoh iaitu Zaman Zhou Barat dan Zhou Timur yang termasuk Zaman Chunqiu dan Zaman Negara-negara Berperang.

Zaman Zhou Barat yang selama 257 tahun itu bermula kira-kira pada tahun 1027 sebelum Masihi dan berakhir pada tahun 771 sebelum Masihi.

Raja pertama Dinasti Zhou memindahkan ibu kotanya ke Gao yang terletak di kawasan barat laut Chang An sekarang.

Zaman Chunqiu bermula pada tahun 770 sebelum Masihi hingga tahun 476 sebelum Masihi. Peperangan sering berlaku pada zaman itu antara pelbagai negara untuk mengembangkan perkembangan ekonomi masing-masing. Masyarakat pun telah mengalami banyak perubahan, lebih-lebih lagi dalam bidang pertanian. Peralatan besi mulai digunakan dalam usaha penanaman

Pemikit terkenal China Konfucius dilahirkan pada Zaman Chunqiu. Beliau mengemukakan pandangannya tentang kemoralan, politik dan pelbagai isu yang lain dan mewujudkan sistem pemikirannya yang berdasarkan kebudayaan dan masyarakat China.

Zaman Negara-negara Berperang bermula pada tahun 403 sebelum Masihi dan berakhir pada tahun 221 sebelum Masihi selepas Negeri Qin berjaya menyatukan negara China.

Terdapat 7 negeri yang besar pada Zaman Negara-negara Berperang, iaitu negeri Qin, Chu, Yan, Han, Zhao, Wei dan Qin. Mereka giat mengadakan pembaharuan untuk menguatkan negara. Antaranya, Pembaharuan Shangyang yang dilaksanakan di negeri Qin telah mencapai kejayaan yang besar untuk memajukan negara itu.

Kebudayaan kuno China tetap berkembang pada Zaman Negara-negara Berperang walaupun perang selalu berlaku pada zaman itu. Pelbagai pemikir yang terkenal telah muncul pada zaman itu dan mewujudkan kemakmuran dalam arena pemikiran. Teori dan pandangan yang dikemukakan oleh mereka itu telah mendorong perkembangan politik dan ekonomi di China pada masa itu dan ada yang masih berpengaruh di masyarakat China pada masa ini.

Pada tahun 230 sebelum Masihi, raja Negeri Qin, Ying Zheng mulai mengadakan usahanya untuk menyatukan negara China. Pada tahun 221, penyatuan negara China telah diwujudkan oleh beliau, dan keadaan terpisah-pisah di China pun telah berakhir.


Ratu Isabella Andalusia: Takdir Melaka Dan Nusantara

Aku pernah tertanya-tanya, apakah yang mungkin akan terjadi jika Ratu Isabella I dan raja-raja Sepanyol sebelum beliau gagal menjarah Bumi Andalusia? Apakah implikasinya terhadap Nusantara? Dengan izin Allah, artikel ini bakal menjawab persoalan ini…

Kejatuhan Kota Alhambra, Granada yang merupakan kejatuhan Andalusia secara total ke tangan Ratu Isabella I dari Castile dan Raja Ferdinand II dari Aragon ditangisi oleh umat Islam hingga ke hari ini. Bagiku, kecewa, sedih dan marah lebih terasa apabila melihat tinggalan sejarah berseni indah di Cordoba, Toledo dan Granada.

Tahukah anda bahawa gabungan Ratu Isabella I dan Raja Ferdinand II bukan sahaja menamatkan era gemilang Kerajaan Islam di Andalusia tetapi juga telah menyebabkan huru hara di Asia Selatan dan Nusantara dek kerana rempah ratus dan kekayaannya yang amat bernilai. Dalam erti kata yang lain, disebabkan mereka berdualah Belanda dan Inggeris belayar ke Timur Jauh.

Namun, apa kaitan Ratu Isabella I yang menakluk kota terakhir Andalusia iaitu Granada pada tahun 1492 Masihi, dengan kejatuhan Kota Melaka ke tangan Belanda pada tahun 1641 Masihi? Apa yang berlaku di dalam period 150 tahun di antara kedua-dua peristiwa tersebut? Untuk merungkai persoalan ini, aku perlu bermula dengan implikasi perkahwinan Ratu Isabella I dan Raja Ferdinand II.

Zaman kejatuhan Andalusia bermula apabila tempoh yang dikenali sebagai Period Taifa bermula. Kerajaan-kerajaan kecil Islam di Andalusia yang sering bertelagah tentang soal kawasan jajahan dan juga pertelingkahan yang sering terjadi di antara masyarakat Islam Iberia, Arab dan Berber telah menyebabkan institusi kerajaan Islam ini melemah. Raja-raja kecil ini sering mendapatkan bantuan tentera Kristian Iberia untuk menjatuhkan sesama mereka. Sebagai contoh, Raja Islam Toledo telah membayar upah yang tinggi kepada Raja Navarre (Kristian) untuk menyerang Kerajaan Islam Zaragoza. Raja Islam Zaragoza pula membayar upah yang tinggi kepada Raja Castile (Kristian) untuk menyerang kembali Toledo. Inilah permainannya di zaman itu.

Semakin lama, Kerajaan Kristian Iberia seperti Castile, Navarre, Leon dan lain-lain semakin kuat. Dipendekkan cerita, kota Islam terakhir iaitu Alhambra, Granada akhirnya jatuh ke tangan Ratu Isabella I dan menamatkan sekaligus pemerintahan raja Islam terakhir iaitu Sultan Muhammad XII.

Penyatuan Wilayah Castile dan Aragon melalui perkahwinan Ratu Isabella I dan Raja Ferdinand II ini akhirnya melahirkan Negara Sepanyol di bawah kekuasaan ‘House of Habsburg’ yang disatukan oleh cucunya Raja Charles I. Agak kompleks untuk menerangkan peranan ‘Keluarga Di Raja’ yang di panggil ‘House’ ini di Eropah. Aku sarankan bacaan lanjutan dibuat untuk memahami konsep ‘House’ ini.

Cicit Ratu Isabella I, iaitu Raja Philip I kemudiannya menakluk Portugal pada tahun 1581 Masihi. Maka bermulalah penyatuan Empayar Sepanyol-Portugis di seluruh dunia. Bagi Orang Portugis, mereka tidak dapat menerima hakikat negara mereka ditakluk dan sering berlakunya penentangan terhadap ‘penjajah’ Sepanyol. Perlu diingat, pada waktu ini Melaka sudah berada di tangan Portugis. Moral tentera Portugis di India dan Nusantara juga terjejas. Tuan besar Kota Melaka sebenarnya ialah Sepanyol, bukan Portugis lagi.

Adakah anda tahu bahawa peperangan di antara Belanda/Inggeris dengan Sepanyol-Portugis bermula kerana kapal perang Inggeris telah merampas kapal dagang Portugis yang bernama Madre de Deus pada tahun 1592 Masihi? Kapal ini sarat dengan bahan dagangan yang nilainya sepertiga daripada kekayaan perbendaharaan Inggeris ketika itu. Kejadian inilah yang menyebabkan Belanda/Inggeris menyedari akan kekayaan Nusantara dan rempah ratusnya.

Dinasti Habsburg tidak mahu berkongsi kekayaan ini dengan Inggeris/Belanda dan memaksa Belanda/Inggeris mencari jalan sendiri ke Timur Jauh. Pada tahun 1595, Jan Huyghen van Linschoten menerbitkan penulisannya tentang pelayaran ke Timur Jauh. Maka bermulalah ekspedisi ketenteraan Inggeris/Belanda pada tahun 1602 Masihi ditunjangi oleh VOC (Syarikat Hindia Timur Belanda) dan EIC (Syarikat Hindia Timur Inggeris).

Belanda mula berdagang di Aceh dan bercita-cita untuk menduduki Kepulauan Jawa dan juga Melaka. Modus operandi mereka mudah, di mana ada Portugis atau Sepanyol, di situlah mereka perlu pergi, sama ada untuk menjarah tanah itu atau berdagang. Setelah mengambil alih Jayakarta dan membina kubu mereka di sana, pada tahun 1606 Masihi, Belanda melakukan serangan ke atas Sepanyol-Portugis di Melaka yang diketuai oleh Cornelis Matelief de Jonge. Beliau dibantu oleh tentera Melayu Kesultanan Johor di bawah pemerintahan Sultan Alauddin Riayat Shah 3. Serangan ini gagal, namun memberi tamparan yang hebat terhadap Portugis.

Namun, serangan terakhir bermula pada tahun 1640 Masihi telah membuahkan hasil. Apakah yang terjadi di belakang tabir sehingga jatuhnya Kota Melaka ke tangan Belanda pada tahun 1641 Masihi ini?

Nun jauh beribu batu di Portugal, telah meletusnya peperangan yang dinamakan ‘Portugese Restoration War’ yang bermaksud ‘Peperangan Mengembalikan Hak Portugis’. Peperangan jauh di Eropah ini melemahkan posisi Sepanyol-Portugis di Nusantara kerana bantuan dari Lisboa dan Goa semakin berkurangan.

Tentera Portugis pula tidak lagi bermotivasi untuk mempertahankan kubu dek kerana peperangan menentang Dinasti Habsburg di kampung halaman. Sebenarnya, Kota A Famosa itu amat ranum sekali untuk ditawan oleh kuasa-kuasa di sekelilingnya. Namun, Belanda yang berhasil menakluknya.

Begitulah secara ringkasnya hubungan di antara Ratu Isabella I, Dinasti Habsburg dan juga kedatangan Belanda/Inggeris ke Nusantara. Tidakkah anda berasa hairan mengapa Pulau Semenanjung dan Kepulauan Indonesia bertukar tangan antara Inggeris dan Belanda bagaikan menukar baju? Ya, mereka adalah sekutu menentang gandingan Portugis-Sepanyol di Eropah dan serata alam.

Ratu Isabella I bukan sahaja melenyapkan Kerajaan Islam Andalusia tetapi legasinya juga tanpa sedar menyebabkan terpisahnya Nusantara menjadi Semenanjung Tanah Melayu dan Gugusan Kepulauan Indonesia hasil daripada Perjanjian London 1824.

Perlukah aku nyatakan legasi Ratu Isabella I ini dengan kisah pemurtadan umat Islam di Kepulauan Filipina dan juga pembantaian Kaum Mayan semasa kempen ‘Conquistador’ (Penaklukan) di Amerika Selatan?

Konklusi besar yang boleh aku simpulkan ialah, “jika Kerajaan Islam itu bersatu padu dan kuat, tiadalah Ratu Isabella dan penaklukannya, maka tiadalah kisah penaklukan Habsburg ke atas Portugal, maka mungkin penjelajahan Belanda/Inggeris ke Timur Jauh keterlewatan puluhan malah mungkin juga ratusan tahun, maka Kota Melaka itu masih terisolasi di tangan Portugis.

Apakah peluang Kesultanan Melayu yang ada untuk merampas kembali Kota Melaka yang terisolasi ini daripada cengkaman Portugis tanpa kelibat Belanda? Apakah bentuk kerajaan moden di Nusantara tanpa Perjanjian London 1824 di antara Belanda dan Inggeris?”

Ketika Sultan Muhammad XII menunggang kuda meninggalkan Kota Alhambra, beliau menangis teresak-esak sambil berpaling melihat kota yang indah ini buat kali yang terakhir. Ibunya menghampiri dan berkata…

“Janganlah kau menangis seperti seorang wanita untuk apa yang engkau tidak dapat pertahankan seperti seorang lelaki”

Implikasi daripada kebodohan dan kesilapan lampau akhirnya terbawa ke Nusantara. Sejarah itu mengajar, bukan sekadar untuk bernostalgia. Janganlah suatu hari nanti aku dan anak cucuku menangis seperti anak kecil.

Sekian

-AY-


Rahsia Pembuatan Perisai Viking

Era Viking dianggap satu era menakutkan bagi mana-mana kerajaan Eropah ketika itu, baik pemerintah Islam Andalusia hinggalah pemerintah England dan Perancis. Ini kerana pada era inilah, orang-orang Viking meny3r4ng, menjarah dan kadang-kadang berupaya membentuk kerajaan sendiri. Salah satu faktor kejayaan mereka ialah perisai yang digunakan mereka.

Pada awal Zaman Besi di Jerman, perisai yang digunakan ketika itu diperbuat daripada papan nipis yang diperkukuhkan dengan kulit haiwan. Masalahnya, kulit haiwan yang digunakan tidak sesuai untuk kegunaan lama di medan pep3r4ng4n dan boleh h4ncvr berkecai sekiranya terus digunakan.

Apabila Zaman Besi di Jerman beralih ke Era Viking, pemilihan, pemprosesan dan aplikasi kulit haiwan sebagai penutup perisai semakin maju dengan banyak aspek dipertimbangkan. Bagaimanapun, perkara ini membuatkan ramai pakar arkeologi menggaru kepala kerana rahsia pembuatan perisai Viking masih lagi tidak diketahui. Bagaimanapun, semua itu berubah menerusi penerbitan sebuah kajian dalam jurnal Bericht der Römisch-Germanischen Kommission.

Pasukan penyelidik yang diketuai Rolf Warming membabitkan tiga organisasi iaitu Persatuan Arkeologi Pep3r4ng4n (SoCA), Sekolah Pemuliharaan Universiti Aarhus dan Muzium Moesgaard. Untuk menentukan jenis kulit haiwan yang digunakan sebagai penutup perisai dan sama ada ia disamak atau tidak, mereka mengambil sampel empat perisai dari 350 SM hingga 1000 Masihi. Sampel ini kemudian dibandingkan sampel perisai Latvia yang bertarikh 875 Masihi.

Kajian menunjukkan kulit lembu dan kambing biri-biri menjadi pilihan orang Viking dalam menghasilkan perisai mereka. Walaupun hanya empat perisai yang dikaji, yang pasti kulit-kulit haiwan dipilih secara teliti sebelum disamak dalam pelbagai cara untuk mengukuhkan ketahanan dan diregangkan ke seluruh perisai. Mereka turut mendapati pembuatan perisai mempengaruhi cara p4hl4w4n Viking berl4w4n di medan p3r4ng.

Bagi memahami bagaimana ia berfungsi di medan p3r4ng, pasukan penyelidik menggunakan replika perisai tulen untuk diuji. Menariknya, SoCA bekerjasama dengan Kubu Pertahanan Trelleborg Viking di Muzium Negara Denmark untuk menghasilkan replika perisai tulen Viking berdasarkan sebuah perisai yang ditemui di sebuah kubur Bj 850 di Birka, Sweden.

Semua aspek perisai diuji seperti dalam video di bawah:

Berdasarkan penelitian mereka, perisai yang ditemui di Birka masih lagi berfungsi. Rimnya diperbuat daripada kulit lembu yang tebal dan berkemungkinan digunakan untuk menepis s3r4ng4n p3d4ng, k4p4k dan l3mb1ng dari arah berbeza. Manakala bahagian hadapannya diperbuat daripada kulit kambing biri-biri dan boleh menyerap impak s3r4ng4n dari belah hadapan.

Kulit biri-biri menjadi pilihan untuk penutup hadapan perisai kerana ia bersifat ringan sekaligus membolehkan ia mudah diregang berbanding kulit lembu. Pelbagai ujian mengesahkan ciri penyerapan impak seperti menghalang bilah s3nj4t4 tajam dan menepis s3r4ng4n merb4h4y4.

RUJUKAN:

Cowie, Ashley. (2020). Viking Shield Technology Revealed in New Breakthrough Study. Ancient-Origins. https://www.ancient-origins.net/news-history-archaeology/viking-shield-0014397


78 Orang Tenggelam di Sungai Mississippi Kerana Minuman Keras

Sungai Mississippi mengalir dengan indah, yakni sesuai untuk golongan yang mencintai alam sekitar. Tebingnya memanfaatkan spesis mamalia pelanduk, memerang, muskrat dan seabagainya.

Arus sepanjang 3,730 kilometer ini juga menjadi tempat kepada lebih daripada 120 spesis ikan.

Malah jerung pun ada di Sungai Mississippi, sepertimana ditemui di Alton, Illinois yang terletak 1,100 kilometer daripada laut berhampiran.

Air daripada sungai ini melimpah dari Tasik Itasca, melalui 10 negeri sebelum dimuntahkan ke Teluk Mexico.

Namun pada 20 Oktober 1976, tiada apa yang indah buat sungai ini. Negeri terakhir Sungai Mississippi ialah Louisiana, dimana ia memisahkan kota Destrehan dan Luling.

Masyarakat bergantung pada perkhidmatan feri untuk bergerak antarakota. Dua feri disediakan untuk membolehkan perkhidmatan ini: Ollie K. Wilds dan George Prince yang lebih besar dan sentiasa beroperasi.

Saiz George Prince ialah 37 meter panjang dan 10 meter lebar, dengan berat 259 tan. Sebuah enjin berkuasa diesel menggerakkan George Prince dengan 670 kuasa kuda.

Sebuah kapal sebesar ini memerlukan lima kru – tetapi tiada pemerhati (lookout). Jika ada sekalipun, pemerhati ini hanya boleh berkomunikasi dengan tangan sahaja kerana tiada kelengkapan maju.

George Prince menerokai air sejak tahun 1937, sehinggalah 20 Oktober 1976 itu.

Sekitar jam 6 pagi, George Prince berada di tebing timur dan sedang mengumpulkan 20 kereta, lapan lori dan enam motosikal. Jumlah penumpang tidak dapat dihitungkan.

Sebaik sahaja penuh, George Prince pun bertolak ke hulu tanpa pengumuman melalu radio mahupun hon.

Tanpa diketahui kru, Sungai Mississippi ini sedang digunakan sebuah kapal tangki Jerman SS Frosta.

Kapal ini 88 kali ganda lebih berat, dengan kuasa kuda jauh menandingi George Prince.

Dengan panjang 202 meter, keberadaan Frosta disedari penumpang-penumpang George Prince. Ada yang risau jika kedua-dua kapal ini akan bertembungan.

Tetapi buat masa seketika, keadaan dilihat masih terkawal. Namun apabila Frosta membunyikan isyarat, b4h4ya, semua penumpang George Prince terus kepanikan.

Bahagian hadapan Frosta merempuh sebelah kiri George Prince sehingga tertembus. Feri tersebut terus terbalik dan mula karam. Lebih meng3rikan, George Prince terseret masuk ke bawah Frosta pula.

Semua kenderaan tercampak keluar, kecuali motosikal yang ditambat. Semua ini berlaku dalam masa dua minit sahaja selepas George Prince meninggalkan jeti.

Seramai 14 penumpang tercampak ke dalam air tetapi selamat sampai di tebing. Tiga lagi buat sementara terp3r4ngkap dibawah bersama feri. Ollie K. Wilds pula sedang sibuk menurunkan kenderaan ketika itu.

Anak-anak kapalnya tidak sedar pun yang George Prince dilanggar. Apabila diberitahu, kapten terus menghubungi Frosta untuk mendapatkan kepastian.

Dengan berhati-hati Ollie K. Wilds menyeberangi sungai agar tidak terlanggar penumpang George Prince. Pihak berkuasa lantas dihubungi, yang tiba dalam masa beberapa minit.

Dan ketika media mensensasikan kejadian ini, 78 orang disahkan terbvnvh. George Prince berjaya dikeluarkan daripada dasar sungai keesokannya pada jam 10 malam selepas sekian lama mereka berusaha.

Punca kejadian selepas siasatan dijalankan pun agak menyayatkan hati. Akibat terlalu yakin dalam keletihan dan dipengaruhi minuman keras, Kapten Egidio Auletta gagal mengesan kedatangan Frosta sehinggalah saat terakhir ketika George Prince tidak dapat mengelak lagi.

Feri ini pun didapati membelok terlalu awal, kerana arus perlahan. Auletta pun tidak membunyikan hon, apatah lagi mengurangkan kelajuan dan tidak berhati-hati.

Perkhidmatan feri Luling-Destrehan ditamatkan pada Oktober 1983, apabila Jambatan Hale Boggs Memorial siap.


Perang Terbesar Dalam Sejarah Uthmaniyyah

Empayar
Turki Uthmaniyyah telah bertahan di muka bumi ini selama 600 tahun lamanya.
Tentunya sejarah empayar yang sangat panjang ini banyak menyimpan pelbagai
peristiwa yang dapat kita teladani agar menjadi pengajaran di hari kemudian.
Oleh itu, penulis berbesar hati untuk menyenaraikan perang-perang terbesar
dalam sejarah Uthmaniyyah, dimana perang-perang ini mempunyai kesan yang signifikan.

Ini merupakan pertempuran terbesar pada awal abad pertengahan. Pada waktu itu, dunia menyaksikan perseteruan antara dua adikuasa Muslim, Turki Uthmaniyyah di Barat dan Empayar Timurid di Timur. Sesi perutusan surat yang dipenuhi hinaan dan merendahkan lawan antara Sultan Bayazid dengan Timurlane merupakan klimaks perseteruan antara dua kuasa besar ini, maka peperangan besar telah pun terjadi. Sejarahnya boleh dibaca disini https://www.thepatriots.asia/battle-of-ankara-1402-timurlane-hancurkan-turki-uthmaniyyah/. Kekalahan Bayazid I telah mengakibatkan kekosongan takhta dalam kerajaan. Seterusnya, situasi ini telah menjerumus Uthmaniyyah ke era yang dikenali sebagai Ottoman Interregnum (kekosongan takhta) di mana perang saudara yang terjadi antara waris-waris Bayazid selama 11 tahun. Kekalahan Uthmaniyyah dalam perang ini telah disambut gembira oleh kerajaan Byzantine yang sememangnya telah mati akal untuk mengekang kemaraan Bayazid.

Kita umat Islam wajib mengetahui akan peristiwa yang sangat penting dalam sejarah ketamadunan Islam ini. Konstantinople merupakan pusat pemerintahan kerajaan Byzantine dan merupakan pintu masuk ke benua Eropah. Sejak dari kekhalifan Umayyah lagi, banyak percubaan untuk merebut kota penting ini. Namun, Allah SWT telah menghendaki bahawa Sultan Muhammad Al Fateh adalah pemimpin yang merealisasikan cita-cita tersebut. Penaklukan Konstantinople telah menandakan permulaan Turki Uthmaniyyah sebagai kuasa baru dalam arena geopolitik dunia pada masa itu. Antara faktor kejayaan Uthmaniyyah dalam merebut kota ini adalah kerana penguasaan teknologi senjata api yang paling canggih yang pernah dimiliki pada zaman itu. Dalam masa 53 hari, Kostantinople telah bertukar nama kepada Istanbul.

Pertempuran laut ini merupakan sebahagian daripada Perang Uthmaniyyah-Venice yang berlansung dari tahun 1499 hingga 1503. Sejak jatuhnya Konstantinople yang menandakan keruntuhan Byzantine, kerajaan Venicea di Itali dianggap sebagai perisai bagi kerajaan Krsitian di Eropah bagi mencabar kekuatan Uthmaniyyah yang semakin lama semakin berselera untuk menjejakkan kaki di benua Eropah. Venice juga pada waktu itu merupakan kuasa maritim yang menguasai seluruh Laut Mediterranean. Pada ketika ini, Uthmaniyyah sedang giat dalam mempertingkat kekuatan armada lautnya. Hal ini telah mendapat perhatian serius oleh pihak risikan Venice melalui spynya, Gritti yang sentiasa melaporkan pergerakan armada laut Uthmaniyyah. Pergerakan armada Uthmaniyyah yang aktif telah menyebabkan Venesia mengerahkan seluruh kekuatan lautnya untuk bersiap-sedia. Akhirnya, pertempuran tidak dapat dielakkan antara dua kuasa maritim ini. Pertempuran ini juga menyaksikan Uthmaniyyah buat pertama kalinya menggunakan meriam yang diletakkan di kapal-kapal perang mereka. Mengikut sumber, armada Uthmaniyyah mempunyai kekuatan sebanyak 260 kapal perang yang dilengkapi laras meriam dan sejumlah 35 ribu tentera. Kelebihan ini telah memberikan kemenangan hakiki ke atas Uthmaniyyah, sekaligus muncul sebagai kuasa tunggal yang menguasai Laut Mediterranean.

Peristiwa ini terjadi ketika pemerintahan Salim I, sultan yang berdarah perang. Tidak seperti para pendahulunya yang lebih banyak memberi perhatian kepada Barat, Salim I telah mengalihkan fokusnya kepada belahan Timur di mana pada waktu itu muncul kuasa baru iaitu kerajaan Safawi yang menguasai sebahagian utara Iraq dan Iran moden pada hari ini. Dalam pertempuran ini, Salim I telah memperoleh kemenangan besar ke atas Syah Parsi dan banyak harta rampasan telah dikaut. Kemenangan Uthmaniyyah sekali lagi disebabkan oleh penguasaan teknologi ketenteraan yang canggih di mana tentera Uthamiyyah mempunyai pemilikian yang penuh terhadap artileri. Di pihak Safawi, mereka hanya bergantung harap pada metod peperangan tradisional yang banyak bergantung kepada tentera berkuda dan infantri. Pertempuran Chaldiran menandakan bermulanya permusuhan antara kuasa Sunni dan Syiah yang berlanjutan 300 tahun lamanya. Ia juga menandakan bermulanya dasar perluasan kuasa Uthmaniyyah di sebelah Timur. Sehingga kini, perseteruan antara Turki-Iran didasari daripada faktor sejarah silam mereka.

Pertempuran
ini pada hemat penulis merupakan antara peristiwa paling penting khususnya bagi
masyarakat Eropah sendiri. Semenjak wujudnya Daulah Uthmaniyyah, para
pemerintah telah melihat betapa pentingnya kota Vienna untuk ditakluki kerana
ia diibaratkan sebagai jantung Eropah. Sulaiman Al Qanuni buat pertama kalinya
telah cuba untuk menawan Vienna pada 1529 namun gagal kerana kubu pertahanan
kota itu terlalu ampuh untuk digempur.

Maka usaha untuk menakluk Vienna kekal berterusan hinggalah ke zaman pemerintahan Mehmed IV pada 1683. Namun, kempen penaklukan ini telah menemui kegagalan di mana Uthmaniyyah tewas dan mengalami kerugian besar. Kekalahan ini juga merupakan satu petanda bahawa Uthmaniyyah bukan lagi aktor utama dalam geopolitik dunia apabila ia kemudiannya menunjukkan kemerosoton. Para sejarawan menganggap jika Vienna berjaya ditawan, nescaya seluruh benua Eropah pada hari ini telah berjaya diislamkan oleh Uthmaniyyah. Faktor utama yang membawa kepada kekalahan Uthmaniyyah adalah kelemahan taktikal serta sifat terlalu yakin panglima perang pada waktu itu Kara Mustafa yang tidak menjangka bahawa seluruh Eropah akan membantu mempertahankan Vienna.

Perang ini melibatkan
dua musuh tradisi iaitu Turki Uthamniyyah dan Empayar Safawiyah. Kebanyakan
sejarawan menyifatkan pertempuran ini sebagai the last major battle antara dua kuasa Muslim ini. Jika pada
pertempuran sebelumnya tentera Turki banyak memperoleh kemenangan, tetapi lain
pula yang berlaku pada kali ini. Uthmaniyyah telah mengalami kekalahan yang
sangat besar walaupun mempunyai kelebihan dari segi kekuatan bilangan tentera.
Dalam perang ini, seramai 50 ribu dari 140 ribu tentera Turki telah terkorban
manakala di pihak Safawiyah hanya 8 ribu dari 80 ribu secara keseluruhan.

Pertempuran ini juga
menyaksikan kecanggihan meriam yang dimiliki oleh Safawiyah, tidak seperti
Chaldiran di mana mereka berperang secara konvensional. Kewibawaan Nadir Syah
juga dalam memimpin taktikal perang tidak dapat disangkal lagi. Walaupun perang
ini dianggap antara kekalahan paling memalukan bagi Turki, namun tiada kesan
signifikan terhadap penambahan kawasan jajahan. Yang pasti, Turki pada waktu
ini bukan lagi digeruni sepertimana waktu-waktunya dahulu.

Pertempuran ini menyaksikan general perang teragung dalam sejarah, Napoleon Bonaparte mengalami kekalahan strategik pertamanya dalam tempoh tiga tahun sejak kekalahan di Bassano. Setelah armada laut Perancis tewas di Pertempuran Nile, Napoleon kembali mengalihkan fokusnya dalam memerangi Turki Uthmaniyyah di Timur Tengah. Tujuannnya hanya satu; mahu menyaingi pengaruh British di negara Arab. Oleh kerana itu, dia telah melihat Acre sebagai kunci kepada cita-citanya. Acre sejak dahulu lagi penting kerana lokasinya yang strategik dan merupakan pintu masuk utama Barat menuju Mesir dan Syria. Pengepungan Acre gagal kerana Turki Utmaniyyah mendapat bantuan ketenteraan penuh dari British dan Russia. Kuasa Barat yang lain juga tidak mahu Napoleon menjadi terlalu berkuasa dan situasi amat berbahaya jika Uthmaniyyah tidak dibantu. Kebuntuan dalam pengepungan membuat Napoleon terpaksa kembali ke Perancis yang pada masa yang sama telah timbul konfik pemerintahan dalaman. Jika Napoleon berjaya merebut Acre, sudah pasti situasi di Timur Tengah tidak seperti yang kita lihat hari ini, malah garisan sempadan negara juga mungkin berbeza.

Pada November 1914, Uthmaniyyah telah mengambil keputusan untuk menyertai Central Powers (German, Austria-Hungary, Bulgaria) dalam kempen Perang Dunia Pertama (sebenarnya tiada keperluan hakiki bagi Uthmaniyyah untuk menyertai perang. Lebih teruk, Uthmaniyyah tersilap langkah apabila menjangkakan Jerman yang akan memenangi perang ini). Sebagai respons terhadap tindakan Uthmaniyyah, pihak Allied (Great Britain, USA, Itali, Perancis, Russia) telah melancarkan Kempen Gallipoli. Kenapa Gallipoli? Kerana Allied mahu menguasai Selat Dardanelles untuk membolehkan mereka menguasai jalan laut antara Eropah dan Russia. Pihak Allied telah memulakan kempen ini dengan mengerahkan kekuatan ekspedisi laut.

Ironinya, pihak Allied
telah mengalami kekalahan yang sangat teruk (ramai veteran WWI menyifatkan
kegagalan Gallipoli adalah sangat memalukan). Mengikut rekod, di pihak Britain
sahaja terdapat 213 ribu jumlah yang terkorban. 145 ribu daripadanya mati
akibat penyakit. Perang ini juga menampilkan ketokohan dan keberanian Mustafa
Kamal Ataturk yang berjaya meruntuhkan ego Barat.

Perjanjian Sevres menyaksikan wilayah-wilayah Uthamiyyah dibahagikan antara pemenang WWI. Pada waktu itu, pihak Barat telah berjaya menduduki Istanbul dan memerintahkan Sultan Mehmed VI membubarkan parlimen. Di Ankara pula, wujud sebuah kerajaan yang diketuai oleh Perhimpunan Agung Kebangsaan Turki (TGNA) pimpinan Mustafa Kamal Ataturk yang tidak mengiktiraf Perjanjian Sevres yang dianggap melampau. Maka, semangat nasionalisme bertiup kencang dalam kalangan rakyat Uthmaniyyah (Turki belum muncul pada masa ini) untuk menghalau puak imperialis keluar dari tanah Uthmaniyyah. Pada masa yang sama, masyarakat sudah berputus asa terhadap Sultan Mehmed IV yang dianggap mereka sebagai boneka Barat. Maka pada tanggal 19 Mei 1919, Mustafa Kamal memulakan kempen kemerdekaan Turki dan banyak ekspedisi ketenteraannya berjaya menghalau tentera Greece, British dan Perancis.

Rakyat mula mengangkat Mustafa Kamal sebagai hero kebangsaan dalam melawan penjajah. Maka pada akhirnya, suatu perjanjian baru yang dinamakan Perjanjian Lausanne telah dimeterai antara Allied dan Ankara. Perjanjian inilah yang membentuk sempadan Turki pada hari ini. Peristiwa yang berlaku seterusnya menyaksikan keruntuhan institusi khalifah pada tanggal 23 Oktober 1923 dimana Mustafa Kamal mengisytiharkan penubuhan Republik Turki. Baginya, urusan kekhalifan bukan milik hak bangsa Turki semata. Maka, tamatlah riwayat empayar Islam yang banyak berjasa kepada agama itu.Ikuti penulis di laman sosial yang berikut

Facebook: https://www.facebook.com/haikal.hazwan.37669

Instagram: https://www.instagram.com/haikal.haz/

Twitter: https://twitter.com/HaikalHazwan10

RUJUKAN:

Akhilesh
Pillalamarri (2016, Ogos 23). Exactly 500 Years Ago, This Battle Changed the
Middle East Forever. https://nationalinterest.org/feature/exactly-500-years-ago-battle-changed-the-middle-east-forever-17445

The
National War of Independence. http://historyofturkey.com/independence/

Gallipoli
Campaign. https://www.britannica.com/event/Gallipoli-Campaign

Siege
of Acre

FRENCH-OTTOMAN
HISTORY [1799]. https://www.britannica.com/event/Siege-of-Acre-1799

(390) The BATTLE that
NAPOLEAN LOST? – KJ Vids – YouTube

Battle of Kars
(1745). https://alchetron.com/Battle-of-Kars-(1745)

What saved
Vienna from the Ottoman Turks in 1683?. https://dailyhistory.org/What_saved_Vienna_from_the_Ottoman_Turks_in_1683%3F

Roger Crowley.
The Fireball at Zonchio. https://www.historynet.com/the-fireball-at-zonchio.htm

Hamka. Sejarah Umat
Islam Edisi 2016. Daulat Osmaniah. PTS Publishing.

Brandon Christensen.
10 Battles That Shaped the Ottoman Empire. https://www.realclearhistory.com/articles/2018/06/07/10_battles_that_shaped_the_ottoman_empire_320.html


Permulaan Korupsi Gereja Pada Zaman Pertengahan

Pada waktu kemuncak Zaman Pertengahan, korupsi sudah pun berleluasa dalam pentadbiran Gereja. Gereja bukan lagi berada di bawah naungan kekuasan Paus di Rom. Juga, akibat kelemahan pentadbiran Maharaja Rom Suci, banyak Gereja telah tunduk di bawah kekuasaan bangsawan dan Aristokrat yang mempunyai autoriti di sesetengah tanah dan wilayah. Gereja bukan lagi menjadi tempat tumpuan keagamaan dan sosial yang selalu dirujuk oleh masyarakat sebelumnya.

Para bangsawan dan Tuan Tanah yang sepatutnya bertanggungjawab melindungi kepentingan Gereja, telah menyalahgunakan autoriti itu untuk memberikan tekanan kepada Gereja sendiri. Akhirnya, gereja telah menjadi kilang menghasilkan gandum, bengkel menghasilkan dan menyimpan senjata, ketuhar untuk menghasilkan makanan. Malah, dalam sesetengah kes, gereja telah digunakan sebagai tempat bahan buangan.

Tidak cukup dengan itu, para biskop dan paderi turut tunduk terhadap aturan-aturan tersebut. Tambahan lagi, Aristokrat melihat posisi di Gereja sebagai sebuah keistimewaan, maka jawatan-jawatan di Gereja dipenuhi oleh mereka. Malah, menjadikan hak milik Gereja itu sebagai hak milik mereka, bukan hak milik umum.

Korupsi dalam pentadbiran Paus di Rom juga menjadikan Gereja melemah. Paus sendiri telah dilantik oleh mereka yang berkepentingan. Aristokrat di Rom melantik ahli keluarga mereka untuk mendapatkan jawatan Paus supaya mereka dapat menguasai Rom sendiri.
Salah seorang Paus yang bermasalah adalah John XII (937M – 964M), yang menjadi Paus pada umur 18 tahun melalui pengaruh keluarganya. Merupakan seorang yang hampir buta huruf dan terlibat dalam skandal s3ksual.

Sebagai penjaga makam St. Peter dan Paul serta sebagai ketua spiritual Kristendom Barat, Kepausan tetap menjadi institusi yang dihormati walaupun ia berada pada tahap yang mengecewakan. Tetapi Paus yang menduduki ‘kerusi’ St. Peter telah dijadikan sebagai suatu urusan yang sangat penting (Judith G. Coffin, Robert C. Stacey, Robert E. Lerner, Standish Meacham, 2002).

Pada sekitar tahun 1300M, Gereja mula korup kembali. Bukan korup kerana kerancuan sistem pentadbirannya seperti sebelum ini, tetapi akibat salah guna kuasa dan ketamakan badan-badan Gereja. Pada sekitar tahun 1305M, Jabatan Kepausan telah berpindah ke Avignon, Perancis dan terpaksa tunduk pada kepentingan Kerajaan Perancis.

Hal ini kerana konflik antara Raja Philip IV (1268M – 1314M) dengan Paus Boniface VIII (1235M – 1303M) memunculkan kemenangan besar ke atas kerajaan Perancis. Paus-paus yang menggantikan Boniface VIII tidak sanggup mengundang kemarahan kerajaan Perancis untuk berlepas daripada cengkaman mereka.

Walaupun begitu halnya, Paus-paus ini sedar akan hakikat sebenarnya mereka mempunyai kelebihan tersendiri dengan tunduk pada kepentingan tersebut. Pertamanya adalah mereka selamat melicinkan pentadbiran di Avignon berbanding di Rom, Itali. Pada waktu itu, Rom mengalami pergolakan politik dan pemberontakan sehingga Paus sendiri tidak mampu mencari perlindungan untuk mempertahankan kestabilan pentadbiran.

Tambahan lagi, kerajaan Perancis memberikan perlindungan kepada Gereja ketika di Avignon. Selain itu, Gereja mampu mendapatkan bantuan daripada kerajaan Perancis untuk mendapatkan kepentingan polisi dua hala di Selatan Itali dan Jerman.

Mungkin, peristiwa penting yang menyebabkan rosaknya pentadbiran Gereja adalah apabila Raja Perancis menawarkan calon-calonnya sendiri untuk memenuhi badan Gereja sebagai pulangan mereka akan memberikan bantuan kewangan yang besar untuk Gereja. Apa yang pernah diperjuangkan oleh Gregory VII supaya tiada campur tangan aristokrat dalam urusan Gereja, akhirnya hancur pada lewat Zaman Pertengahan.

Walaupun begitu, Gereja semakin maju dalam menguruskan pentadbirannya. Hal kewangan dan pengisian jawatan kosong semakin licin pengurusannya. Dalam hal pengisian jawatan kosong, Gereja selalunya menamakan calon-calon yang dicadangkan oleh Raja Perancis dan Raja England. Selain itu, pembendungan gerakan-gerakan bidaah semakin berjaya dan tentunya kekejaman tidak dapat dielakkan.

Gereja maju dari sudut pengurusan dan pentadbirannya, tetapi korupsi mula menular. Gereja mula hilang kepercayaan dan hormat daripada masyarakat. Wang atau bayaran yang diminta oleh Gereja terlalu tinggi sehingga masyarakat menjauhi mereka.

Lantaran kutipan bayaran daripada masyarakat, kehidupan para Paus dan paderi terlalu mewah sehingga mengatasi segolongan aristokrat tertentu. Pentadbiran Paus Celement VI (1291M -1352M) adalah antara yang paling korup. Beliau sanggup mendapatkan kekayaan atas nama agama. Beliau juga sanggup melantik sesiapa saja walaupun tidak layak sekiranya kehendak politik memaksanya melakukan sedemikian.


Mengenang Keagungan Kerajaan Acheh Dalam Sejarah Kepulauan Melayu

Aceh kini dipandang sepi, bukan menjadi bualan para pujangga. Tidak kelihatan langsung karisma Aceh dewasa ini, hanya sekadar wilayah dalam Negara Kesatuan Republik Indonesia yang dikatakan pernah berjuang untuk menuntut merdeka tetapi gagal. Malahan, Aceh bukan lagi kuasa pencongak adu domba politik seantero nusantara.

Hanya sekadar menghiasi peta Asia Tenggara dengan wilayan dihung pulau Sumatera. Namun, kalian harus tahu bahawa Aceh ini bukan sebarang Aceh. Dahulu pernah menggugat wibawa penguasa Eropah. Kuasa armada dan militer Aceh telah menjadi tonggak kekuasaan.

Boleh juga dikatakan penentu kekuasaan ini terletak pada wibawa Sultan Iskandar Muda. Setelah Melaka ditewaskan dengan mudah oleh Portugis. Agak aneh, secara tiba-tiba Aceh muncul tatkala Johor Tua sedang bergelumang dengan kekalahan demi kekalahan diserbu tentera Portugis. Johor Tua yang dimaksud ini bukanlah negeri Johor moden yang ada dalam Persekutuan Malaysia pada hari ini, tetapi Johor Tua yang menguasai sebahagian wilayah Melaka di Semenanjung dan Sumatera.

Aceh suatu ketika dahulu menganggap
diri mereka sebahagian daripada rumpun Melayu. Manuskrip Bustan as-Salalatin
dan Surat dari Sultan Aceh kepada Ratu Inggeris dan Raja Perancis ditulis
menggunakan bahasa Melayu tulisan Jawi. Hal ini membuktikan bahasa Melayu ada
peranan penting di Aceh ketika itu.

Kekuasaan hanya akan terbukti jika
musuh politik berjaya ditundukkan dengan keras, malah jika dihapuskan, maka
kekuatan dan wibawa akan muncul. Aceh berusaha untuk menumbangkan kuasa
Portugis di Selat Melaka. Berkat wibawa Sultan dan bantuan ketenteraan dari
Turki Uthmaniyah. Armada kapal perang lengkap dengan meraim besar dihantar
mengepung Kota Melaka. Armada tersebut diketuai oleh kapal terhebat Aceh iaitu Cakra
Dunia dihantar untuk mengepung kota Melaka. Cita-cita besar Aceh
berlandaskan impian mengusir Portugis dari alam Melayu.

Musuh abadi Aceh ada dua, pertama
Portugis, kedua Johor. Kedua-dua ini wajib ditundukkan supaya kekuasaan Aceh tidak
dicabar. Ekspedisi demi ekspedisi dilancarkan demi mencapai penguasa mutlak
laut Selat Melaka. Strategi menguasai Selat Melaka ini penting untuk
kelangsungan ekonomi Aceh yang bergantung kepada monopoli perdagangan lada.

Strategi memusnahkan dan menghancurkan
musuh demi kelangsungan ekonomi Aceh. Pada tahun 1612, penyerbuan ke atas
kota-kota di pantai timur Sumatera. Deli dikepung selama enam minggu lalu Aru
diserang Aceh dari arah laut dan menyerah kalah. Kekuatan angkatan Aceh terdiri
daripada 40 000 laki-laki. Suatu perkara yang agak membinggungkan mengenai
kekuatan Aceh adalah mengenai kerahan tenaga askar.

“Apabila raja hendak melancarkan perang, ia tidak mengeluarkan biaya sama sekali, semua hambanya tanpa kecuali wajib berjalan sesegera diperintahkannya, atas biaya sendiri dengan membawa bahan makanan untuk tiga bulan”.

Sultan Aceh harus mengalahkan Johor, penguasa Aru sebelum yang beribu kota di Batu Sawar. Armada Aceh telah menyerbu Batu Sawar, meskipun sedar di situ terdapat kantor (pejabat) dagang VOC (Syarikat Hindia Timur Belanda). Kemenangan Aceh ini jelas menunjukkan keunggulan tentera Aceh berbanding tentera Johor.

Antara rampasan perang terbesar dari penyerbuan ini adalah Sultan Johor, ‘Ala ad-Din Ri’ayat Syah dan kerabat baginda. Kemungkinan besar semasa serbuan oleh tentera Aceh di Batu Sawar, Bendahara Paduka Raja atau orang yang bergelar “Tun Seri Lanang” ditangkap dan dibawa bersama-sama Raja Seberang ke Aceh oleh tentera Sultan Iskandar Muda. Boleh juga dikatakan penangkapan pembesar bergelar “Tun Seri Lanang” ini yang mengarang karya agung Sejarah Melayu berlaku ketika kekuatan Aceh berada pada zaman kemuncak.

Selesai menghapuskan ancaman Johor.
Hubungan dengan Johor mesti dipulihkan supaya tiada lagi masalah permusuhan.
Untuk memulihkan kembali hubungan Aceh-Johor, Sultan Iskandar telah menghantar
pulang Raja Seberang menjadi Sultan Johor yang baharu dengan harapan Raja
Seberang akan taat kepada Aceh.

Tanggal tahun 1617, Pahang diserbu
oleh angkatan Aceh. Pemerintah Pahang ketika itu iaitu Raja Ahmad mengalami
kekalahan, anak baginda Raja Sulung dibawa ke Aceh. Akhirnya dinikahkan dengan
Putri Sri Alam Permaisuri, anak Sultan Iskandar Muda. Tawanan perang ini telah
diangkat sebagai Sultan Iskandar Thani sesudah kewafatan Sultan Iskandar Muda.
Aceh kekal sebagai kuasa militer maritim walaupun sesudah kewafatan Sultan
Iskandar Muda.

Tinggal Portugis di Melaka sahaja yang belum menyembah ke Aceh. Liat untuk ditundukkan. Pada tahun 1629, Aceh mempersiapkan armada terbesar mereka dengan 400 kapal dan kapal induk Cakra Dunia.  Kapal ini panjangnya sekitar 100 meter dan mempunyai 100 meriam.

Sultan Iskandar Muda pada awalnya naik, membawa bersama harta, anak-anak, dan isteri namun kerana “ketakutan oleh firasat yang kurang baik” akhirnya menyerahkan kapal itu kepada Sri Maharaja dan Laksamana. Aceh mengepung Portugis di Melaka.

Pada awalnya mereka kelihat lebih
dominan, akan tetapi kedatangan armada bantuan dari Goa dibawah pimpinan Nuno
Alvarez Botelho telah berjaya mengalahkan armada Aceh dari Melaka.
Laksamana Aceh ditewaskan, dan kapal Cakra Dunia dirampas dan telah
dikirim ke Sepanyol sebagai tanda kemenangan mereka atas Aceh. Ini merupakan
kegagalan besar buat Sultan Iskandar Muda. Kekalahan ini merupakan antara
kepungan militer besar terakhir yang dilakukan oleh Aceh. Semenjak itu tiada
lagi kepungan Aceh ke atas Melaka.

Kini Aceh bukan lagi kuasa militer
utama. Malahan Aceh bukan lagi sebuah negara seperti zaman Sultan Iskandar
Muda. Aceh hanya sebuah wilayah di Sumtera. Tidak lagi kedengaran anak-anak
muda menyebut nostalgia kekuataan militer Aceh dan perjuangan mereka menentang
penjajag Portugis dan Belanda. Barang kali, anak-anak muda kini buta sejarah
tentang nusantara. Disempitkan dengan budaya Inggeris yang sedikit sebanyak melemahkan
jiwa Melayu.

Kini tiada lagi pengaruh Aceh di
Kedah, Perak, Johor Tua dan Pahang. Tiada lagi kuasa militer yang membimbangkan
imperialis Barat. Mungkin Aceh, boleh juga dikatakan kuasa Militer Melayu
terhebat yang dapat kita saksikan dalam sejarah. Nostalgia Sultan Aceh, raja
Pulau Sumatera dan Semenanjung Tanah Melayu.

Rujukan

Ahmat Adam (2016), Antara Sejarah dan Mitos :
Sejarah Melayu & Hang Tuah    dalam
Historiografi Malaysia, Petaling Jaya : SIRD.

Denys Lombard (2006), Kerajaan Aceh : Zaman Sultan Iskandar Muda 1607-1636,  Jakarta Selatan : Kepustakaan Populer Gramedia.

Artikel disumbangkan oleh Mohamad Ridzuan untuk The Patriots.


Bagaimana Lebah Mampu Mempercepatkan Pendebungaan?

Mungkin sukar untuk kita bayangkan yang haiwan seperti lebah yang kecil mampu untuk memberikan kesan dan impak yang besar terhadap alam semula jadi. Lebah merupakan agen penyebar biji benih yang utama di seluruh dunia.

Namun malangnya, populasi lebah semakin berkurangan dari tahun ke tahun yang mampu menyebabkan pendebungaan silang (cross-pollination) semakin berkurang. Situasi ini boleh menyebabkan perkembangan tumbuhan bunga-bungaan berkurangan.

Peranan lebah

Lebah memainkan lima (5) peranan utama terhadap alam. Pertama, seperti yang ditulis di atas iaitu agen pendebungaan secara khusus untuk tumbuhan yang menghasilkan makanan untuk manusia.

Untuk sebahagian tumbuhan berkembang biak, mereka memerlukan pemindahan debunga dari bahagian bunga jantan (anther) ke bahagian betina (stigma). Memandangkan lebah berpindah dari bunga ke bunga untuk mencari nektar, debunga yang melekat pada mereka berpindah ke bunga yang mereka singgah. Hasil usaha keras lebah merupakan satu pertiga daripada hasil makanan yang manusia peroleh.

Kedua, bukan sekadar tumbuhan yang menghasilkan makanan sahaja yang bergantung kepada lebah, tumbuhan liar juga sama. Tumbuhan liar ini juga penting untuk kelangsungan hidup haiwan-haiwan yang bergantung kepada kerja-kerja pendebungaan tumbuhan yang mereka makan.

Ketiga, lebah menghasilkan madu untuk memberi makan koloni mereka pada musim sejuk. Manusia telah mengambil madu selama ribuan tahun, tetapi kita bukan satu-satunya yang menganggapnya sebagai sumber makanan. Makhluk lain seperti burung, rakun, oposum, dan serangga akan menyerang sarang lebah untuk mendapatkan madu.

Lebah itu sendiri merupakan sebahagian daripada rantaian makanan. Sekurang-kurangnya 24 spesies burung menjadi pemangsa lebah. Banyak labah-labah dan serangga, seperti pepatung dan mentadak memakan lebah juga.

Keempat, selain membina sarang untuk mereka sendiri, mereka jumpa bertanggungjawab “membina” rumah untuk haiwan-haiwan lain.

Sebagai agen penyebar, mereka memainkan peranan penting dalam pertumbuhan hutan tropika, hutan savanna dan temperate deciduous forests (bukan di Malaysia). Ada juga beberapa spesies pokok yang bergantung sepenuhnya terhadap kerja-kerja pendebungaan lebah untuk membiak.

Kelima ialah biodiversiti alam secara keseluruhan. Lebah menyokong pertumbuhan pokok, bunga, dan tanaman lain, yang berfungsi sebagai makanan dan tempat tinggal bagi makhluk besar dan kecil. Lebah menyumbang kepada ekosistem yang kompleks dan saling berkaitan yang membolehkan pelbagai jenis spesies hidup bersama.

Lebah percepatkan proses pokok berbunga

Selain daripada lima sumbangan dan kepentingan lebah di atas, lebah juga berupaya untuk mempercepatkan tumbuhan untuk berbunga awal atas faktor tertentu. Mengapa lebah pekerja berbuat demikian?

Lebah pekerja berbuat demikian untuk mempercepatkan kewujudan sumber makanan mereka sebagai stok untuk menghadapi musim sejuk. Koloni yang baru diciptakan juga memerlukan sumber makanan yang cepat untuk menampung ahli dalam koloni.

Sebuah kertas kajian yang diterbitkan dalam jurnal Science pada Mei 2020 oleh sekumpulan penyelidik, Pashalidou et al dari ETH Zürich dan Universite Paris-Saclay telah menemukan bahawa lebah pekerja berupaya mempercepatkan proses penumbuhan bunga pada pokok yang lambat atau belum mengeluarkan bunga.

Pemerhatian awal dilakukan pada empat jenis pokok bunga (Brassica oleracea, B. nigra, Solanum elaeagnifolium, dan S. melongena) di mana lebah pekerja menggunakan proboscises (jarum) dan mandible (penyepit) pada bahagian mulut mereka untuk menebuk lubang yang berbentuk pada daun pokok.

Pengkaji memerhatikan bahawa lebah pekerja tersebut tidak pun memakan atau membawa pulang serpihan daun pokok yang telah mereka tebuk.  Jadi, mereka membuat hipotesis bahawa lebah pekerja menebuk lubang pada daun pokok untuk mempercepatkan penghasilan bunga.

Maka dengan demikian para pengkaji menjalankan kajian terhadap dua jenis pokok bunga iaitu S. lycopersicum dan B. nigra untuk melihat sama ada benar atau tidak lebah pekerja boleh memberikan kesan pencepatan proses penumbuhan bunga.

Pada masa yang sama, pengkaji menyediakan juga dua set lagi pokok bunga yang sama. Satu set dibiarkan begitu sahaja tanpa ada apa-apa eksperimen. Manakala set kedua, daun pokok ditebuk lubang secara mekanikal.

Lebah pekerja menebuk 5 ke 10 lubang pada daun pokok dan set pokok lubang mekanikal juga ditebuk hampir sama dan seiras dengan yang ditebuk lebah pekerja. Para pengkaji menggunakan metal forceps dan razor untuk mendapatkan hasil tebukan lebah pekerja yang sama.

Hasil kajian mendapati pokok berbunga lebih cepat dengan tebukan lubang oleh lebah pekerja. Manakala dua set lain iaitu set daun pokok tebukan mekanikal dan set daun pokok yang tidak ditebuk berbunga lambat.

Pada S. Lycopersicum, set yang ditebuk oleh lebah berbunga 30 hari lebih awal berbanding set yang tidak ditebuk lubang langsung. Manakala set tebukan mekanikal berbunga 25 hari awal, iaitu lewat 5 hari sahaja berbanding set tebukan lebah pekerja.

Pada B. Nigra pula, set yang ditebuk oleh lebah berbunga 16 hari lebih awal berbanding set yang tidak ditebuk lubang langsung. Manakala set tebukan mekanikal berbunga 8 hari awal, iaitu lewat 8 hari sahaja berbanding set tebukan lebah pekerja.

Eksperimen yang kedua yang dijalankan oleh pengkaji yang sama ialah kajian terhadap dua set lebah pekerja yang diberikan debunga yang banyak (set pertama) dan set lebah yang tidak diberikan debunga langsung (set kedua).

Set pertama hanya akan merosakkan atau menebuk sedikit sahaja pada daun pokok manakala set kedua akan menebuk lubang pada daun pokok dalam jumlah yang banyak.

Kemudian, set pertama dan set kedua ditukar keadaan di mana set pertama tidak diberikan debunga langsung dan set kedua diberikan debunga yang banyak. Maka hasilnya adalah sama, di mana set yang tidak diberikan debunga langsung akan menebuk lubang dengan lebih banyak.

Terdapat lagi eksperimen yang ketiga, namun penulis hanya berpada dengan dua eksperimen yang dinyatakan di atas sebagai dalil lebah pekerja mampu membuatkan pokok berbunga lebih awal.

Melihat kepada peranan lebah dan kemampuan kejuruteraan mereka dalam pembentukan alam semulajadi, bukanlah suatu yang kecil apabila Allah SWT mendedikasikan satu surah sempena lebah iaitu Surah al-Nahl.

“Dan Tuhanmu memberi ilham kepada lebah: “Hendaklah engkau membuat sarangmu di gunung-ganang dan di pokok-pokok kayu, dan juga di bangunan-bangunan yang didirikan oleh manusia. Kemudian makanlah dari segala jenis bunga-bungaan dan buah-buahan (yang engkau sukai), serta turutlah jalan-jalan peraturan Tuhanmu yang diilhamkan dan dimudahkannya kepadamu”. (Dengan itu) akan keluarlah dari dalam badannya minuman (madu) yang berlainan warnanya, yang mengandungi penawar bagi manusia (dari berbagai-bagai penyakit). Sesungguhnya pada yang demikian itu, ada tanda (yang membuktikan kemurahan Allah) bagi orang-orang yang mahu berfikir.”

(Surah An-Nahl: 68-69)

RUJUKAN:

N.A. (N.D). 5 Ways Bees are Important to the Environment. Premier Tech. https://www.pthomeandgarden.com/5-ways-bees-are-important-to-the-environment/

Alice Klein. (2020).  Bees force plants to flower early by cutting holes in their leaves. Newscientist.com. https://www.newscientist.com/article/2244009-bees-force-plants-to-flower-early-by-cutting-holes-in-their-leaves/

Pashalidou et al. (2020). Bumble bees damage plant leaves and accelerate flower production when pollen is scarce. Science 368, 881–884.


Asal Usul Pesta Perahu Naga

Ramai antara kita tidak tahu bahawa kaum Cina di Malaysia ada menyambut perayaan mereka selepas Tahun Baru Cina dan Pesta Tanglung. Pesta tersebut adalah Pesta Perahu Naga (Dragon Boat Festival).

Apakah sebenarnya Pesta Perahu Naga?

Pesta Perahu Naga adalah pesta tradisi yang disambut oleh kaum China dan komuniti kaum Cina di negara-negara Asia. Pesta ini berlangsung apabila tibanya pertengahan musim panas. Biasanya ia disambut pada hari lima bulan kelima dalam kalendar tradisi Cina iaitu kalendar lunar. Maka, tarikhnya berubah setiap tahun jika mengikut kalendar Masihi. Tahun lepas, pesta ini disambut pada 7 Jun. Masuk tahun ini, ia disambut pada 25 Jun.

Ada sejarahnya mengapa Pesta Perahu Naga disambut oleh kaum Cina. Dahulu, bulan kelima dalam kalendar mereka adalah bulan yang malang. Mereka percaya bahawa bencana alam dan wabak biasa terjadi dalam bulan tersebut.

Bagi memastikan nasib malang itu tidak terjadi, mereka menggantungkan beberapa jenis tumbuhan yang terpilih seperti pokok Calamus, Artemisia, bunga buah delima, bunga ixora Cina, dan bawang putih di bahagian atas pintu rumah. Mereka percaya bahawa dengan bentuk Calamus seperti pedang dan bau bawang putih itu, mereka dapat hindari nasib malang bersama roh jahat.

Maka sambutan Pesta Perahu Naga pada ketika itu bersifat menghalau sebarang nasib malang secara besar-besaran oleh kaum China sebelum tertubuhnya Dinasti Qin (221-206 SM). Ada dalam kalangan mereka menampal lima jenis haiwan berbisa di dinding dan mencucuk gambar tersebut dengan jarum. Mereka juga menggunting kertas membentuk rupa haiwan berbisa dan menjadikan sebagai tali pinggang untuk anak mereka pakai.

Masuk kepada Fasa Tiga Kerajaan China barulah Pesta Perahu Naga ada perubahan mengikut kisah para jeneral p3rang yang menjadi amalan perayaan.

Kisah jeneral p3rang yang terkenal adalah kisah Qu Yuan, menteri dan pemuisi yang berkhidmat sebagai pegawai atasan kerajaan Chu dalam Dinasti Zhou. Apabila raja Chu ingin bersekutu dengan Dinasti Qin, Qu membantah niat raja tersebut kerana persekutuan tersebut bakal memakan raja itu sendiri. Raja Chu murka kemudian Qu dihalau keluar dari istana kerana dituduh sebagai pengkhianat.

Qu bersedih akan tindakan raja tersebut kemudian menulis sebuah puisi berkenaan kepedulian beliau akan nasib raja dan rakyat Chu. 28 tahun kemudian, ramalan Qu benar. Dinasti Qin men4kluk ibu kota negeri Chu, Ying. Qu bergambar sedih lagi, kemudian membunuh diri dengan terjun di Sungai Miluo.

Rakyat yang sedar akan ramalan Qu dan mengkagumi beliau berusaha menyelamatkan Qu menggunakan perahu mereka. Mayat pun cukup untuk mereka selamatkan dari menjadi sumber makanan hidupan sungai. Apabila m4yatnya tidak ditemui, rakyat tersebut membaling gumpalan pulut nasi ke dalam sungai bagi mengambil perhatian ikan agar tidak memakan m4yat Qu. Dari sinilah asal-usul kuih tradisi Pesta Perahu Naga, Zongzi serta perlumbaan perahu naga.

Dalam P3rang Dunia Kedua, Qu Yuan menjadi tokoh nasionalis bagi China dengan menamakannya sebagai ‘Pemuisi Patriotik Pertama China’. Ketokohan Qu menjadi popular dalam pembantukan People’s Republic of China selepas kemenangan komunis dalam Revolusi Komunis China.

Walaupun kisah jeneral Qu popular, terdapat juga kisah mengenai Wu Zixu, pengasas nama keluarga Wu serta jeneral kerajaan Wu. Xi Shi, wanita cantik dihantar oleh Raja Goujian dari kerajaan Yue kepada Raja Wu bernama Fuchai untuk menjadi peneman setia. Kehadiran Xi Shi sebagai tanda persahabatan kedua-dua kerajaan.

Wu perasan akan plot jahat Raja Goujian kemudian menasihati rajanya agar berhati-hati. Raja Fuchai murka kemudian menghukum Wu untuk membunuh diri. Setelah dihukum, mayat Wu dihumban ke sungai pada hari lima bulan kelima. Maka, Wu Zixu diingati oleh sesetengah warga China apabila tibanya Pesta Perahu Naga.

Selain kedua-dua kisah jeneral, ada teori yang diasaskan oleh pemuisi Wen Yidou, nasionalis pada abad ke-20 Masihi, menyatakan bahawa pesta tersebut berasal dari sembahan kepada naga. Ia berdasarkan perlumbaan perahu naga dan penyediaan kuih Zongzi. Dikatakan kuih tradisi itu berasal dari korban kepada raja naga, manakala perlumbaan perahu naga simbolik kepada dendam naga.

Apapun sejarahnya, Pesta Perahu Naga menjadi perayaan rasmi bagi China, Macau, Hong Kong, dan Taiwan. Manakala komuniti kaum Cina dari negara Asia lain seperti Malaysia, Singapura, dan Thailand menyambut pesta ini kecil-kecilan, walaupun ia tidak dijadikan sebagai perayaan rasmi.

Kaum yang menyambut pesta pertengahan musim panas selain kaum Cina adalah Korea. Kaum Korea menyambut perayaan Dano, iaitu perayaan menghalau nasib malang. Korea Selatan ia disambut secara kecil-kecilan namun Korea Utara menjadikan perayaan Dano sebagai pesta rasmi. Begitu juga Jepun dengan merayakan Hari Kanak-Kanak dan Vietnam dengan Pesta Tết Đoan Ngọ, iaitu pesta buah-buahan.

Ada dua jenis aktiviti yang popular apabila masuk Pesta Perahu Naga: perlumbaan perahu naga dan memakan Zongzi.

Zongzi boleh kita faham dipanggil sebagai Ketupat Cina kerana pembuatannya hampir sama dengan pembuatan ketupat, namun Zongzi dibalut dengan daun buluh dan membentuk segi tiga. Isi Zongzi mengikut budaya kaum di utara atau selatan China. Kaum Cina di Utara China mengisikan Zongzi dengan kekacang yang manis. Kaum Cina di Selatan China mengisikan Zongzi dengan daging perut khinzir, sosej, dan telur itik masin.

Zongzi sebenarnya adalah makanan ruji kaum China sebelum berlakunya Fasa Tiga Kerajaan. Masuk Dinasti Jin, barulah Zongzi menjadi makanan perayaan sehingga kini. Maka, selain nama Pesta Perahu Naga, ia juga dipanggil sebagai Pesta Dumpling/Zongzi.

RUJUKAN:

Xinhua Net. “First day-off for China’s Dragon Boat Festival helps revive tradition Archived 2013-12-22 at the Wayback Machine.” Xinhua News Agency. Published 8 June 2008.


Timurlane Dan Dinasti Ming

Tahun 1404, Timūr yang dikenali sebagai Tamerlane di Barat, sang penakluk hebat dalam sejarah Islam. Berjaya menakluki Asia sehingga Syria sampai ke sempadan China dan kini telah bersiap sedia untuk menyerang Maharaja Ming dengan bala tenteranya. Alasannya untuk mencetuskan perang disebabkan oleh cara surat tersebut merujuk beliau yang diterimanya 8 tahun lampau yang di bawa oleh utusan khas bersama dengan pengiringnya seramai 1,500 daripada maharaja pertama dinasti Ming, Hung Wu di awal tahun 1395.

Dalam surat yang sangat provokasi itu, seperti mana menjadi tradisi dasar empayar China memandang rendah akan negara di luar sempadannya, Timūr hanya dianggap seperti seorang pembesar negeri di bawah naungannya dan ketaatannya kepada Hung Wu akan diterima dengan berbesar hati, malah beliau dipelawa mengadap Singgahsana Naga dan diarahkan pula untuk menghantar ufti!

Berasal dari keturunan Mongol, peperangan telah menjadi darah daging kepada nenek moyang Timūr dan jawapan balasnya hanyalah perang terhadap surat yang menghinanya, namun disebabkan kesibukannya berperang untuk menakluki kesultanan Dehli dan Ottoman dan beberapa siri peperangan yang lain, memaksanya menangguhkan dahulu misinya.

Tetapi surat yang diterimanya buat kali kedua daripada Maharaja Hung Wu yang bertanyakan kenapa beliau tidak menghantar ufti sepanjang 7 tahun lalu telah benar-benar membangkitkan kemarahannya. Timūr mengerahkan suku juta tenteranya menuju China. Malangnya, pada 18 Februari 1405 ketika berusia 68 tahun dan sedang mengetuai angkatan tentera menuju China, beliau meninggal dunia di Otrar, kini di Kazakhstan akibat cuaca yang sangat sejuk dan 3,000 batu menuju sempadan China, Singgahsana Naga dinasti Ming kosong akibat kemangkatan Mahajara Hung Wu selang tidak berapa lama surat kedua dihantar dan terjadi pula perbalahan di istana akibat merebutkan tahta.

Takdir Allah SWT telah menentukan tidak berlakunya peperangan yang maha dahsyat daripada dua empayar hebat ini. Jika tidak, sejarah akan mencatatkan kemungkinan besar hampir 20 peratus penduduk dunia ketika itu akan berantakan dengan gelombang malapetaka akibat peperangan itu!


Tun Mahathir Meletakkan Jawatan

Tun Dr Mahathir, sebuah nama yang tidak asing lagi dalam dunia sepak terajang politik tanah air. Sebagai anak kelahiran Alor Setar yang mendapat pendidikan di Sekolah Kebangsaan Iskandar dan Sultan Abdul Hamid College iaitu dua buah institusi pendidikan yang sangat berkait rapat dengan Tun Dr Mahathir, sudah pasti penulis memiliki kekaguman yang tinggi terhadap beliau.

Tun Dr Mahathir dilahirkan pada hari Jumaat, 10 Julai 1925 dari pasangan Mohamed bin Iskandar dan Wan Tempawan binti Wan Hanapi. Namun, tarikh lahir beliau didaftarkan pada 20 Disember 1925. Oleh kerana itulah, beliau dikatakan akan menyambut ulang tahun kelahiran sebanyak dua kali setahun.

Sebelum berkecimpung dalam bidang kedoktoran, Tun Dr Mahathir mendapat pendidikan di Goverment English School (GES), Alor Setar pada tahun 1932. GES adalah “Boys’ School” dan merupakan antara sekolah yang tertua di Malaysia di belakang MCKK dan Penang Free School. Pengetua pertama GES ialah bapa beliau sendiri iaitu Mohammed Iskandar.

Kini, institusi tersebut telah terbahagi kepada dua bahagian iaitu Sultan Abdul Hamid College bersempena nama Sultan Kedah ke-25 bagi peringkat menengah dan Sekolah Kebangsaan Iskandar bersempena nama datuk Tun Dr Mahathir bagi peringkat rendah. Sekolah ini kekal sebagai sekolah elit di Kedah di mana para bangsawan seperti Kerabat DiRaja, para pemimpin politik, para intelektual dan ahli sukan ternama ramai lahir di situ.

Tun Dr Mahathir mula aktif dalam berpolitik sejak tahun 1945 selepas tamatnya pendudukan Jepun di Tanah Melayu yang mana beliau mengambil bahagian dalam kempen menentang Malayan Union. Selepas liku-liku panjang dalam medan politik, akhirnya Tun Dr Mahathir dilantik menjadi Perdana Menteri Malaysia ke-4 menggantikan Tun Hussein Onn pada 16 Julai 1981 ketika berusia 56 tahun. Beliau melantik sekutu rapatnya, Musa Hitam sebagai Timbalan Perdana Menteri.

Sepanjang pemerintahan beliau yang berusia sekitar 2 dekad, Tun Dr Mahathir memiliki seramai empat orang Timbalan Perdana Menteri yang silih berganti. Selain Musa Hitam (1981-1986), TPM sepanjang era pemerintahan Tun Dr Mahathir ialah Ghafar Baba (1986-1993), Anwar Ibrahim (1993-1998) dan Abdullah Ahmad Badawi (1998-2003). Pada setiap penggantian jawatan TPM ini memiliki kisah kontroversinya yang tersendiri jika diulas dari kaca mata percaturan politik.

Ketika berucap di Perhimpunan Agung UMNO 2002, secara tidak dijangka, tiba-tiba Dr Mahathir mengumumkan perletakkan jawatannya sebagai Presiden UMNO, Pengerusi Barisan Nasional dan sekaligus Perdana Menteri Malaysia. Hal ini membuatkan seisi dewan terkejut dan tidak semena-mena beberapa pemimpin parti itu celapak menuju ke arah Dr Mahathir bagi memujuk beliau menarik semula keputusan tersebut. Ketika itu kedengaran Dr Mahathir berkata, “Saya dah lama buat keputusan…dah lama dah…”

Dalam keadaan kecoh itu di mana Dr Mahathir tidak dapat menahan perasaannya dan menangis terisak, diikuti oleh pemimpin yang lain, Pengerusi Tetap Umno, Tun Sulaiman Ninam Shah, yang juga kelihatan terperanjat dengan pengumuman itu, kemudiannya meminta para perwakilan supaya bertenang. Perhimpunan ditangguhkan selama beberapa minit setelah kejadian itu.

Malam itu, Majlis Tertinggi UMNO mengadakan perjumpaan tergempar bagi membincangkan perkara tersebut. Atas nasihat DS Abdullah Badawi, Dr Mahathir menarik semula keputusan itu walau pada awalnya beliau bertegas untuk membuat keputusan. Hal ini adalah bagi memastikan peralihan kuasa dapat dilaksanakan dengan teratur. Beliau bersara secara rasminya hanya pada 31 Oktober 2003. Beliau diganti oleh DS Abdullah bin Ahmad al-Badawi sebagai PM Malaysia ke-5. DS Abdullah Badawi mengangkat sumpah sebagai PM ke-5 dihadapan YDP Agong, Tuanku Syed Sirajuddin Jamalullail di Istana Negara.

Istiadat bermula pada 3.05 petang di Balairong Seri. Kemudian, lagu kebangsaan, Negaraku berkumandang. Seterusnya, DS Abdullah Badawi dijemput menghadap bagi menerima kurnia surat cara pelantikannya daripada YDP Agong. Diiringi oleh Datuk Paduka Maharajalela, DS Abdullah Badawi mendekati takhta untuk menerima dan mengangkat sumpah jawatan taat setia serta sumpah menyimpan rahsia.

Beliau kemudian pergi ke meja untuk menandatangani 4 dokumen cara perlantikan jawatan, disaksikan oleh Ketua Hakim Negara, Tan Sri Ahmad Fairuz Sheikh Abdul Halim dan Ketua Setiausaha Negara, Tan Sri Samsudin Osman. Dokumen tersebut kemudiannya diserahkan kepada Ketua Setiausaha Negara. Akhir sekali, Mufti Wilayah Persekutuan, Prof Madya Mohammed Yusoff Hussain membacakan doa selamat dan upacara itu selesai pada kira-kira pukul 3.15 petang.

Antara yang hadir untuk menyaksikan peristiwa bersejarah ialah isteri beliau, Datin Paduka Seri Endon Mahmood, mantan perdana menteri Dr Mahathir dan isteri, serta Menteri Kabinet dan para pembesar asing. Setelah istiadat angkat sumpah tersebut, disusuli pula penganugerahan Darjah Kebesaran Seri Maharaja Mangku Negara kepada Dr Mahathir yang membawa gelaran Tun dimana ia dihadkan kepada 25 orang pada satu-satu masa. Upacara berakhir pada jam 3.30 petang selepas lagu kebangsaan dimainkan sekali lagi.

YDP Agong dan Permaisuri kemudian meninggalkan Balairong Seri disertai oleh DS Abdullah Badawi dan isteri serta diikuti oleh Tun Dr Mahathir dan Dr Siti Hasmah. Kemudian di Putrajaya, Dr Mahathir secara rasmi menyerahkan kepimpinan Kerajaan Persekutuan kepada DS Abdullah Badawi. Majlis penyerahan tugas dan tanggungjawab itu diadakan di tingkat lima Pejabat Perdana Menteri, Bangunan Perdana Putra. Dr Mahathir menyerahkan fail meja untuk menandakan peralihan kuasa kepada DS Abdullah Badawi di hadapan Ketua Setiausaha Negara.

Setelah itu, DS Abdullah Badawi yang juga bertindak sebagai presiden Umno mengadakan pertemuan tertutup dengan Tun Dr Mahathir sekitar 30 minit. Di luar, menteri Kabinet, pegawai kanan kerajaan serta ramai kakitangan kementerian dan beratus-ratus penduduk Putrajaya menunggu untuk mengucapkan selamat tinggal kepada Tun Dr Mahathir. Tun Dr Mahathir turun ke tingkat 1 bagi merakam waktu keluar pejabat pada pukul 5.09 petang. Tun Dr Mahathir kemudiannya berjalan ke ruang legar, disaksikan oleh kakitangan Jabatan Perdana Menteri. DS Abdullah Badawi kemudian berjalan bersama Tun Dr Mahathir dan Dr Siti Hasmah ke kereta mereka.

Dr Mahathir meluangkan masa kira-kira 20 minit berjabat tangan dengan pegawai dan kakitangan semasa dia berjalan ke arah kereta. Selepas melihat Tun Dr Mahathir, DS Abdullah Badawi iaitu Perdana Menteri Malaysia yang baharu melambaikan tangan kepada orang yang hadir dan kemudian masuk ke kereta rasminya.

Sepanjang 22 tahun pemerintahan beliau sebagai Ketua Kerajaan, Tun Dr Mahathir berkhidmat kepada 6 orang Ketua Negara iaitu YDP Agong. Monarki yang memayungi negara pada era tersebut ialah Sultan Ahmad Shah (1979-1984), Sultan Iskandar (1984-1989), Sultan Azlan Shah (1989 – 1994), Tuanku Ja’afar (1994 – 1999), Sultan Salahuddin Abdul Aziz Shah (1999-2001) dan Tuanku Syed Sirajuddin (2001-2006).

Beliau turut dinobatkan sebagai “Bapa Pemodenan Malaysia”. Tempoh 22 tahun sebagai PM menjadikan Tun Dr Mahathir sebagai pemimpin ketiga paling lama di Asia Tenggara memegang jawatan di belakang Lee Kuan Yew (PM Singapura) dan Suharto (Presiden Indonesia).

Pemilihan Tun Abdullah Badawi sebagai PM adalah selepas Tun Dr Mahathir menyingkirkan DS Anwar Ibrahim pada 1998 atas alasan skandal moral yang dilakukan oleh mantan Timbalan Perdana Menterinya itu. Tun Dr Mahathir menyifatkan DS Anwar Ibrahim sebagai orang yang tidak sesuai memimpin negara.

Beliau juga mendakwa DS Anwar sebagai terburu-buru dan sangat tergilakan untuk menjadi Perdana Menteri apabila merancang untuk menggulingkan Tun Dr Mahathir. Tun Abdullah Badawi yang dilantik menjadi Timbalan Perdana Menteri sejak 1999, akhirnya mewarisi jawatan Tun Dr Mahathir pada tahun 2003.

Setelah Abdullah Badawi dipilih sebagai PM, Barisan Nasional kembali menguasai majoriti dalam Parlimen pada PRU 2004. Ini adalah kerana keperibadian Abdullah Badawi yang disenangi ramai beliau kurang berkonfrontasi dalam politik. Namun, kedudukan Barisan Nasional goyah semula pada PRU 2008 apabila Tun Dr Mahathir bertindak menyerang kepimpinan Tun Abdullah Badawi kerana tidak puas hati dengan keputusan-keputusan yang dibuat oleh PM Ke-5 itu.

Selain terkenal sebagai tokoh politik yang sering berkonflik dengan pemimpin politik sejak era Tunku Abdul Rahman, Tun Hussein Onn dan Tengku Razaleigh Hamzah, Tun Dr Mahathir juga sering bertelingkah dengan Timbalan Perdana Menterinya. Bahkan, beliau juga bertelingkah dengan Perdana Menteri selepas zamannya.

Beliau mengaku sering tersilap dalam membuat keputusan tentang penggantinya. Hal ini merujuk kepada perlantikan Tun Musa Hitam dan DS Anwar Ibrahim sebagai Timbalan Perdana Menteri serta Tun Abdullah Badawi dan DS Najib Razak sebagai Perdana Menteri. Bahkan Tun Dr Mahathir juga dikaitkan dengan perseteruan terhadap beberapa kerabat DiRaja.

Tun Dr Mahathir bersungguh-sungguh menyatakan bahawa beliau tidak ingin lagi untuk kembali ke pentas politik setelah meletak jawatan. Walaubagaimanapun, tiba-tiba Tun Dr Mahathir telah diumumkan sebagai calon Perdana Menteri bagi pihak pembangkang pada 8 Januari 2018. Pada PRU 2018, kali pertama pihak pembangkang memenangi pilihan raya lalu membentuk kerajaan.

Ini menjadikan Tun Dr Mahathir buat kali keduanya menjadi Perdana Menteri, namun kali ini sebagai mewakili parti pembangkang. Apabila mengangkat sumpah jawatan selaku Perdana Menteri ke-7 pada 10 Mei 2018, ini menjadikan Tun Dr Mahathir sebagai antara ketua kerajaan yang tertua di dunia iaitu ketika berusia 92 tahun.

Namun pemerintahan beliau buat kali kedua ini tidak sama lagi dengan zaman pemerintahannya yang dahulu. Di era penyebaran maklumat yang serba pantas dan media yang amat terbuka ini, pentadbiran beliau tidak lagi sekukuh dahulu. Ura-ura kerapuhan rakan seperjuangan dalam pakatan kerajaan turut menjadi faktor utama. Sebagai Pengerusi Pakatan Harapan yang hanya menguasai beberapa belas kerusi parlimen dalam komponen kerajaan membuatkan tindakan beliau dilihat tidak setajam dahulu.

Namun, didoakan semoga Tun Dr Mahathir mampu memimpin negara dengan baik walau terpaksa melalui zaman yang sukar ini. Semoga Tun Dr Mahathir terus fokus dalam memimpin dan dapat membuat keputusan yang tepat tentang masa depan negara agar beliau tidak berasa tersilap lagi buat kesekian kalinya dalam memilih pengganti. Ini semua adalah bagi memastikan kestabilan dan keamanan negara dari segala unsur-unsur sketsa politik yang tidak menentu.

* Untuk sebarang soal jawab dan perkongsian, sila follow penulis di : https://instagram.com/khairiasyraf_17

RUJUKAN– Doktor Umum : Memoir Tun Dr Mahathir Mohamad, Mahathir Mohamad ; April 2012, MPH Group Publishing Sdn Bhd ISBN 9674150250– Tun Abdullah Ahmad Badawi – Full Biography– Gallery Sultan Abdul Hamid College


Betul Ke Negara Malaysia Ditubuhkan Oleh Imigran?

Mereka-mereka yang perjuangkan #MigranJugaManusia ni betul-betul menjelikkan. Mereka menggunakan naratif perjuangan seperti mana di US, yang mengatakan negara itu negara imigran, maka mereka menggunakan naratif itu untuk Malaysia.

Ya, memang betul. US adalah negara imigran. Mereka datang berkelana dari Eropah,dan merampas negara milik Red Indian. Jadi dari pioneer yang terdiri dari WASP (white-anglo saxon protestant), Mafia Itali, sampailah ke bangsa kulit hitam semuanya adalah imigran.

Berbeza dengan Malaysia, yang merupakan gabungan Semenanjung Tanah Melayu dan Borneo. Tapi kesuluruhan kepulauan Nusantara ni memang asalnya negeri Melayu. Penuh dengan kerajaan Melayu. Kalau bukan Melayu pun, ia tergolong dalam leluhur yang sama dalam kelompok Austronesia.

Malaysia sendiri ada sejarah yang panjang, yang terbentuk dari Semenanjung Tanah Melayu. Peradaban tertua yang ditubuhkan oleh nenek moyang orang Melayu ialah Sungai Batu yang berusia 788 Sebelum Masihi.

Tamadun Rom dikatakan didirikan pada sekitar 753 SM. Ini bermaksud Tamadun Melayu Sungai Batu adalah 36 tahun lebih tua daripada Rom yang diasaskan oleh adik beradik Remulus dan Romulus. Sungai Batu adalah 12 tahun lebih tua daripada Sukan Olimpik pertama yang dimainkan dalam sejarah pada tahun 776 SM.

Dan angka Sungai Batu memberitahu kita bahawa ianya 18 tahun lebih tua daripada permulaan zaman Dinasti Zhou Timur (770-221 SM), dan 17 tahun lebih tua daripada permulaan Zaman Musim Bunga Dan Luruh yang baru bermula di China menandakan China kembali tercampak ke kancah Perang Saudara.

Usia ini jugak sebenarnya 187 tahun lebih tua dari kelahiran pengasas ajaran Taoism iaitu Lao Tzu (601 SM) dan juga 237 tahun lebih tua daripada era kelahiran Confucius (551 SM), pengasas ajaran falsafah Confucius yang terkenal di China ketika itu. Sungai Batu juga wujud 225 tahun lebih tua daripada kelahiran Gautama Buddha (563 SM).

Tamadun tertua di Malaysia berusia 188 tahun lebih tua daripada era Mahajanapadas (600 – 300 SM) yang dimana menyaksikan India memiliki 16 kerajaan yang baru lahir. Ini juga menyaksikan Sungai Batu adalah 488 Tahun lebih tua dari era Sanggam (sekitar 300 SM), era tertua tamadun Tamil di selatan India yang dapat dibuktikan. Ketika waktu ini, tiga kerajaan Chola, Pandyan dan Chera menguasai Selatan India.

Itu belum bercakap mengenai kepelbagaian kerajaan-kerajaan Melayu yang pernah berdiri di serata tempat di Alam Melayu.  Ganga Negara, Funan, Kedah Tua, Chih Tu, antara beberapa kerajaan-kerajaan Melayu purba yang pernah wujud dalam sejarah, mengatasi usia Melaka itu sendiri.

Kajian genetik ke atas bangsa Melayu yang dibuat oleh USM mula memberitahu kita bahawa usia bangsa Melayu ialah sekurang-kurangnya 60, 000 tahun tua! Bayangkanlah, orang asli di semenanjung Malaysia, dipanggil sebagai Proto-Malay. Jadi Malaysia bukanlah negara imigran, tapi negara Melayu bekas jajahan British. Proto-Melayu ini merangkumi Orang Laut, Jakun, Kanaq, Semelai, dan Temuan. Bahkan menurut Prof Zafarina, kajian DNA antara orang Melayu dan orang asli Semang, menunjukkan bahawa mereka sebenarnya serumpun.

Tapi itu tak bermakna yang Malaysia dan negara Melayu ini tak sayangkan imigran. Kerajaan-kerajaan Melayu memang menghargai dan menjaga baik imigran. Belum pernah dalam sejarah wujud gen0cide yang dilakukan oleh raja-raja ataupun pemimpin Melayu. Tengok sahajalah bangsa Baba Nyonya,bangsa Chetti, Serani semua boleh duduk aman damai di sini, tanpa diskriminasi jelas. Dengan syarat,mereka berasimilasi.

Melayu dah memang beratus tahun mengamalkan dasar hormat menghormati ke atas bangsa lain. Kalau tidak, tak akanlah Pelabuhan Melaka itu dikatakan sebagai pusat pelabuhan paling utama di dunia dengan 88 bahasa dipertuturkan? Mengendalikan sebuah pelabuhan entropot dengan 20, 000 kapal sehari dengan 88 bangsa berbeza sudah cukup menunjukkan orang Melayu sangat bertoleransi dengan migran.

Tetapi mereka yang migrant dan bermigrant ke bumi Melayu haruslah ikut resmi tempat. Orang Melayu sangat mengangkat budaya adaptasi dan asimilasi sehinggakan peribahasa mereka menyebut “masuk kandang kambing mengembek, masuk kandang harimau mengaum”.

Beza pulak dengan orang Eropah dan orang US, yang kononnya jadi champion “hak asasi manusia”. Hipokritnya mereka ni, pada masa yang sama mereka berperang saudara kononnya menentang sistem perhambaan, mereka membvnuh berjuta Red Indian dalam pelbagai pertempuran, malah ada rekod pengunaan senjata biologi lagi.

Lepas dah jadi pakar gen0cide, pakar rasis, mereka pulak nak ajar kita benda yang kita dah amalkan beratus tahun. Toksahlah nak dengar cakap orang putih ni. Baik aku perjuangkan hak asasi migran ikut cara Melayu. Beramilasi dengan masyarakat setempat, menghormati adat-adat pribumi, dan jugak tidak melampaui batas. Mereka yang seperti di atas akan ditatang bagai adik beradik sendiri!


Air Terjun Berdarah di Antartika

Tahun 1911, ahli geologi Australia bernama Griffith Taylor menjadi peneroka pertama menemui Antartika. Apabila meneroka, beliau tiba di lembah glasier bertempat di Victoria Land, timur Antartika dan menamakan glasier itu sempena namanya iaitu Taylor Glacier.
Namun ada fenomena alam yang menarik perhatian Taylor selain menamakan glasier itu. Beliau menemui aliran air berwarna merah, seakan-akan darah keluar dari barat Taylor Glacier, mengalir ke West Lake Bonney.

Anehnya tentang aliran merah seperti air terjun berdarah itu adalah ia sentiasa mengalir perlahan walaupun sekelilingnya mempunyai suhu yang sejuk sehingga mampu membekukan air. Kerana keanehan air terjun itu, Taylor menamakannya sebagai Blood Falls.

Pada awal pemerhatian Taylor, aliran merah itu wujud kerana campuran air dalam glasier bercampur dengan algae merah. Sehinggalah pengkaji mengambil sampel air merah itu, mereka menemui bahawa algae merah bukanlah penyebab air glasier menjadi merah.

Kajia dalam Journal of Glaciology menyatakan pengkaji mengesan lapisan-lapisan bawah Taylor Glacier menggunakan sistem radar. Keputusannya, mereka menemui takungan air di bawah glasier tersebut. Takungan air itu mempunyai keasinan yang tinggi dan mempunyai kepekatan besi oksida (iron oxide) juga tinggi.

Kedua-dua ciri takungan air ini adalah penyebab kepada kehadiran air darah yang masih mengalir. Air masin atau air yang mempunyai keasinan tinggi mempunyai takat beku yang rendah berbanding air biasa. Jadi, suhu sejuk di sekeliling Antartika tidak mampu membekukan air Blood Falls itu.

Besi oksida pula adalah bahan kimia berwarna merah yang biasanya hadir dalam bawah tanah. Berkemungkinan hakisan tanah oleh takungan air menyebabkan air itu bertukar menjadi merah.

Ahli geomicrobiologi bernama Jill Mikuchi dari University of Tennessee, AS adalah saintis yang mengabdikan diri dalam kajian Blood Falls ini. Beliau mempunyai kenyataan sendiri tentang kewujudan air terjun ini mengikut perspektif kajiannya.

Menurut Mikuchi, kira-kira dua juta tahun dulu, Taylor Glasier berada di bawah aliran air yang mengandungi mikro-organisma kuno. Mikrob kuno itu kemudian terperangkap bersama aliran air di bawah lapisan ais dan mikrob itu terus hidup berkembang tanpa bergantung terhadap oksigen. Berkemungkinan mikrob tersebut menggunakan ion sulfat atau besi untuk meningkatkan metabolisma mikrob itu.

Apabila rekahan pada barat Taylor Glacier berlaku akibat pemanasan global, takungan air atau air subglasier mengalir keluar, umpama air terjun mengalir ke tasik. Maka, dari sinilah wujudnya Blood Falls.

RUJUKAN:

Nace, T. (28 April 2017). “Mystery Of Antarctica’s Blood Falls Is Finally Solved”. Forbes. Retrieved from https://www.forbes.com/sites/trevornace/2017/04/28/mystery-of-antarcticas-blood-falls-is-finally-solved/

Ross, D. (22 October 2018). “What’s really in Antarctica’s mysterious blood falls”. National Geographic. Retrieved from https://www.nationalgeographic.com/news/2017/04/blood-falls-antarctica-explained/

Mikucki, J.A.; Priscu, J.C. (2007). “Bacterial diversity associated with Blood Falls, a subglacial outflow from the Taylor Glacier, Antarctica”. Applied and Environmental Microbiology. 73 (12): 4029–4039


Fakta-Fakta Menarik Mengenai Filem Sarjan Hassan

1. Cerita yang dituliskan oleh Ralph Modder adalah semata-mata fiction. Hanya nama Sarjan Hassan dipinjam dari nama seorang perwira tentera yang bertugas di Kem Port Dickson. Sarjan Hassan yang sebenarnya telah diberi imbuhan oleh Shaw Brothers kerana menggunakan nama beliau.

2. Lokasi utama termasuk hutan belantara adalah di Port Dickson.

3. Lamberto Avellana, seorang pengarah dari Filipina, dipilih untuk mengarah, berdasarkan beliau baru sahaja memenangi Anugerah Pengarah Terbaik Asia pada tahun 1957, dan beliau pernah mengarah 9 buah filem perang sebelum itu.

4. Seramai 34 orang krew dibawa ke Port Dickson untuk filem ini. Mereka tinggal di berek tentera dan juga telah disediakan pakaian tentera semasa penggambaran.

5. Penggambaran bermula pada Mei 1958 dan hampir kesemua pelakon extra termasuk tentera Jepun menggunakan khidmat Askar Melayu di Raja.

6. Terdapat 3 orang pemenang Anugerah Pesta Filem Asia yang beradu tenaga untuk filem ini iaitu P.Ramlee, Lamberto Avellana dan jurukamera A Bakar Ali.

7. Kos produksi menelan belanja 700,000 ringgit pada ketika itu.

8. Seramai 786 pelakon extra telah digunakan.

9. Sebanyak 8,000 rounds peluru telah habis semasa scene berperang dan tembak-menembak.

10. Sebuah lori 5 tan sengaja diletupkan.

11. Filem ini adalah filem Melayu pertama menggunakan khidmat dua orang askar British sebagai pelakon.

12. Semasa penggambaran, P.Ramlee hampir tercedera serius apabila sebuah bom meletup dari jarak 6 kaki. Beliau hanya mengalami cedera ringan yang kulitnya terdapat kesan terbakar disebabkan kejadian itu.

13. Omar Rojik dipilih sebagai pegawai Askar Jepun kerana beliau mempunyai pengalaman pernah berkhidmat dengan tentera Jepun dan fasih bertutur dalam bahasanya.

14. Salleh Kamil yang memegang watak Buang, juga pernah diseksa oleh askar Jepun. Sebab itu beliau dapat menghidupkan watak Buang itu dengan jayanya sehingga berjaya membuat penonton merasa benci.

15. Selepas filem ini, Sa’adiah mengumumkan bahawa beliau ingin bersara dari berlakon filem kerana ingin menumpukan masa dengan keluarga tetapi P.Ramlee berjaya memujuk beliau untuk filem seterusnya MUSANG BERJANGGUT.

16. Sebuah babak filem ini telah dipotong kerana durasi terlalu panjang. Babak ini melibatkan askar Jepun mengugut Ah Leng di depan Saadiah dan Annie Jasmin.

17. Pada asalnya, tiada sebarang lagu dalam filem ini tetapi selepas pemulangan Lamberto Avellana ke Filipina, P.Ramlee telah menyelitkan lagu Tunggu Sekejap.

18. Lirik Tunggu Sekejap adalah hasil bersama P.Ramlee dan Saloma.

19. Keadaan penggambaran filem ini menjadi kecoh apabila pengarah Lamberto Avellana tiba-tiba meninggalkan produksi dan terus pulang ke Filipina. Ini disebabkan beliau terlalu tertekan dengan penggambaran filem ini. Terdapat banyak shots-shots yang tidak dapat di edit. Jadi segala baki pengarahan diselesaikan oleh P Ramlee sambil dibantu oleh H.M Rohaizad dan Kassim Masdor. Perkara ini memang dirahsiakan oleh pihak Shaw Brothers.

Semoga pencerahan cerita di sebalik tabir ini akan memberi ilmu tambahan untuk semua pembaca di The Patriots khususnya dan kepada semua peminat-peminat filem Melayu klasik secara am nya.